
ΕΦΗΜΕΡΙΔΑ 
ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


13 Δεκεμβρίου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 5614 


ΑΠΟΦΑΣΕΙΣ 

Αριθμ. 211076/ΓΔ4 

Ενιαίος Κανονισμός λειτουργίας των Κέντρων Εκ¬ 
παιδευτικής και Συμβουλευτικής Υποστήριξης 
(Κ.Ε.Σ.Υ.) και ειδικότερα καθήκοντα και αρμοδι¬ 
ότητες του προσωπικού τους. 

Ο ΥΠΟΥΡΓΟΣ ΚΑΙ Η ΥΦΥΠΟΥΡΓΟΣ 
ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ 

Έχοντας υπόψη: 

1. Τις διατάξεις: 

α) της παρ. 3 του άρθρου 8 και των περιπτ. α' και γ' της 
παρ. 1 του άρθρου 18 του ν. 4547/2018 «Αναδιοργάνωση 
των δομών υποστήριξης της πρωτοβάθμιας και δευτε¬ 
ροβάθμιας εκπαίδευσης και άλλες διατάξεις» (Α' 102), 

β) του π.δ. 18/2018 «Οργανισμόςτου Υπουργείου Παι¬ 
δείας, Έρευνας και Θρησκευμάτων» (Α' 31) και 

γ) του άρθρου 90 του κώδικα Νομοθεσίας για την Κυ¬ 
βέρνηση και τα κυβερνητικά όργανα (π.δ. 63/2005, Α' 98). 

2. Το π.δ. 70/2015 «Ανασύσταση [...] και μετονομασία 
του [...] του Υπουργείου Πολιτισμού, Παιδείας και Θρη¬ 
σκευμάτων σε Υπουργείο Παιδείας, Έρευνας και Θρη¬ 
σκευμάτων, [...]»(Α' 114). 

3. Το π.δ. 125/2016 «Διορισμός Υπουργών, Αναπληρω¬ 
τών Υπουργών και Υφυπουργών» (Α' 210). 

4. Το π.δ. 22/2018 «Διορισμός Υπουργών, Αναπληρωτή 
Υπουργού και Υφυπουργών» (Α' 37). 

5. Την αριθμ. 52935/Υ1 /30-3-2018 κοινή απόφαση του 
Πρωθυπουργού και του Υπουργού Παιδείας, Έρευνας 
και Θρησκευμάτων «Ανάθεση αρμοδιοτήτων στην Υφυ¬ 
πουργό Παιδείας, Έρευνας και Θρησκευμάτων, Μερόπη 
Τζούφη» (Β' 1227), όπως τροποποιήθηκε με την αριθμ. 
Υ1/158719/24-9-2018 όμοια απόφαση (Β' 4222). 

6. Το γεγονός ότι από την παρούσα απόφαση δεν 
προκαλείται δαπάνη εις βάρος του τακτικού προϋπο¬ 
λογισμού του ΥΠ.Π.Ε.Θ. για τις δαπάνες που καλύπτονται 
από αυτόν, σύμφωνα μετην με αριθμ. Φ.1/Γ/528/210381/ 
Β1 /5-12-2018 εισήγηση του άρθρου 24 του ν. 4270/2014 
(Α' 143), όπως αντικαταστάθηκε με το άρθρο 10 παρ. 6 
του ν. 4337/2015 (Α' 129), της Γενικής Διεύθυνσης Οικο¬ 
νομικών Υπηρεσιών του Υπουργείου Παιδείας, Έρευνας 
και Θρησκευμάτων, αποφασίζουμε: 


ΚΕΦΑΛΑΙΟ Α' 

Ενιαίος Κανονισμός λειτουργίας Κ.Ε.Σ.Υ. 

Άρθρο 1 

Αποστολή 

1. Τα Κέντρα Εκπαιδευτικής και Συμβουλευτικής 
Υποστήριξης (Κ.Ε.Σ.Υ.) λειτουργούν στις έδρες των Δι¬ 
ευθύνσεων Εκπαίδευσης, όπως ορίζεται στο άρθρο 6 
του ν. 4547/2018 και αποτελούν οργανικές μονάδες των 
Περιφερειακών Διευθύνσεων Εκπαίδευσης. 

2. Αποστολή των Κ.Ε.Σ.Υ., σύμφωνα με τις διατάξεις του 
άρθρου 7 του ν. 4547/2018 είναι η υποστήριξη των σχο¬ 
λικών μονάδων και των Εργαστηριακών Κέντρων (Ε.Κ.) 
της περιοχής αρμοδιότητάς τους για τη διασφάλιση της 
ισότιμης πρόσβασης όλων ανεξαιρέτως των μαθητών 
στην εκπαίδευση και την προάσπιση της αρμονικής ψυ- 
χοκοινωνικής τους ανάπτυξης και προόδου. Όπου στις 
διατάξεις της παρούσας απόφασης γίνεται αναφορά σε 
σχολικές μονάδες, νοούνται και τα Ε.Κ. 

3. Για την εκπλήρωση της αποστολής τους, τα Κ.Ε.Σ.Υ. 
δραστηριοποιούνται στους τομείς της διερεύνησης εκ¬ 
παιδευτικών και ψυχοκοινωνικών αναγκών, της διενέρ¬ 
γειας αξιολογήσεων, του σχεδιασμού και της υλοποίη¬ 
σης εκπαιδευτικών και ψυχοκοινωνικών παρεμβάσεων, 
καθώς και δράσεων επαγγελματικού προσανατολισμού, 
της υποστήριξης του συνολικού έργου των σχολικών 
μονάδων, της διενέργειας ενημερώσεων και επιμορφώ¬ 
σεων και της ευαισθητοποίηση του κοινωνικού συνόλου. 

4. Όλες οι πράξεις, ενέργειες και εισηγήσεις των Κ.Ε.Σ.Υ. 
έχουν εκπαιδευτικό προσανατολισμό και αποσκοπούν 
στην πολυδιάστατη υποστήριξη του έργου των σχολικών 
μονάδων και του συνόλου του μαθητικού πληθυσμού 
της περιοχής ευθύνης τους. 

5. Οι αρμοδιότητες και οι βασικοί άξονες λειτουργίας 
των Κ.Ε.Σ.Υ. ορίζονται σύμφωνα με τις διατάξεις του άρ¬ 
θρου 7 του ν. 4547/2018 και αφορούν τα επίπεδα: 

α) της διερεύνησης και αξιολόγησης εκπαιδευτικών 
και ψυχοκοινωνικών αναγκών, 

β) των στοχευμένων εκπαιδευτικών και ψυχοκοινωνι- 
κών παρεμβάσεων και δράσεων επαγγελματικού προ¬ 
σανατολισμού, 

γ) της υποστήριξης του συνολικού έργου των σχολικών 
μονάδων, 

δ) της ενημέρωσης και επιμόρφωσης της σχολικής 
κοινότητας και 

ε) της ευαισθητοποίησης του κοινωνικού συνόλου. 

Άρθρο 2 

Οργάνωση-Λειτουργία 

1. Τα Κ.Ε.Σ.Υ., λειτουργούν από την 1 η Σεπτεμβρίου 
μέχρι και τη 20η Ιουλίου εκάστου έτους, κατά τις εργάσι¬ 
μες ημέρες της εβδομάδας επί οκτώ (8) ώρες ημερησίως, 
από ώρες 08:00 έως 16:00. Το ωράριο των εκπαιδευτι¬ 
κών και του Ε.Ε.Π. του Κ.Ε.Σ.Υ. ορίζεται στις έξι (6) ώρες 
ημερησίως και τριάντα (30) ώρες εβδομαδιαίως και του 
διοικητικού προσωπικού στις οκτώ (8) ώρες ημερησί¬ 
ως και σαράντα (40) ώρες εβδομαδιαίως. Το ωράριο 
λειτουργίας του Κ.Ε.Σ.Υ μπορεί να παρατείνεται έως τις 
19:00 για μία ή περισσότερες ημέρες της εβδομάδας με 
απόφαση του συλλόγου εκπαιδευτικού προσωπικού, 
εφόσον υπάρχει αναγκαιότητα και οι συνθήκες του χώ¬ 
ρου και της διαθεσιμότητας του προσωπικού για επαρκή 
κάλυψη όλων των ωρών το επιτρέπουν. Κατά τις ημέρες 
απογευματινής λειτουργίας των Κ.Ε.Σ.Υ. ορίζεται, με από¬ 
φαση του συλλόγου εκπαιδευτικού προσωπικού, τα μέλη 
του εκπαιδευτικού ή ειδικού εκπαιδευτικού προσωπικού, 
που προσφέρει υπηρεσία, τηρώντας σε κάθε περίπτωση, 
ημερησίως, το 6ωρο ωράριό του. 

Τα Κ.Ε.Σ.Υ. δεν λειτουργούν από την 24η Δεκεμβρίου 
μέχρι και την 1η Ιανουάριου και από Μεγάλη Πέμπτη 
μέχρι και την Τρίτη τηςΔιακαινησίμου εκάστου έτους. 

2. Το προσωπικό του Κ.Ε.Σ.Υ. αποτελείται από τον/την 
Προϊστάμενο και τα λοιπά μέλη του Συλλόγου Εκπαιδευ¬ 
τικού Προσωπικού και τον/τη διοικητικό/ή υπάλληλο. 
Οι θέσεις ανά κλάδο εκπαιδευτικών και Ειδικού Εκπαι¬ 
δευτικού Προσωπικού (Ε.Ε.Π.) εκάστου Κ.Ε.Σ.Υ. ορίζο¬ 
νται σύμφωνα με τα προβλεπόμενα στην 129064/ΓΔ5/ 
27-7-2018 απόφαση του Υπουργού Παιδείας, Έρευνας 
και Θρησκευμάτων (Β' 3233) και οι φάκελοι υπηρεσια¬ 
κών μεταβολών του ανωτέρω προσωπικού, καθώς και 
του διοικητικού προσωπικού, τηρούνται στοΤμήμα Προ¬ 
σωπικού της Περιφερειακής Διεύθυνσης Εκπαίδευσης. 

3. Τα μέλη του προσωπικού του Κ.Ε.Σ.Υ. ασκούν τα κα- 
θήκοντά τους, κατά περίπτωση, σε ειδικά διαμορφωμένο 
χώρο, κατάλληλο για την τήρηση του απορρήτου, εντός 
των δομών του Κ.Ε.Σ.Υ. ή εντός της σχολικής μονάδας, 
ανάλογα με το είδος της παρέμβασης που υλοποιείται. 

4. Οι άδειες του προσωπικού δεν προγραμματίζονται 
κατά τη διάρκεια λειτουργίας των Κ.Ε.Σ.Υ., εκτός αυτών 
για εξαιρετικά σοβαρούς λόγους, τη χορήγηση των οποί¬ 
ων κρίνει και εισηγείται ο προϊστάμενος του Κ.Ε.Σ.Υ. και 
αποφασίζει ο Περιφερειακός Διευθυντής Εκπαίδευσης. 

5. Κάθε Κ.Ε.Σ.Υ. φέρει σφραγίδα με την ονομασία του. 

Άρθρο 3 

Διερεύνηση αναγκών 

1. Η διερεύνηση ατομικών ή και ομαδικών εκπαιδευ¬ 
τικών και ψυχοκοινωνικών αναγκών σύμφωνα με την 
περίπτ.α' της παρ. 2 του άρθρου 7 του ν. 4547/2018 πε¬ 
ριλαμβάνει κατά περίπτωση: 

α) τη διαδικασία καταγραφής αναγκών περαιτέρω αξι¬ 
ολόγησης, σύμφωνα με την παρ. 3, 


β) τη διαδικασία εκπαιδευτικής και ψυχοκοινωνικής 
αξιολόγησης και έκδοσης έκθεσης αξιολόγησης/γνω- 
μάτευσης σε ατομικό επίπεδο, σύμφωνα με την παρ. 4, 
γ) τη σύνταξη αξιολογικών εκθέσεων, όπως έκθεση 
κοινωνικού ιστορικού, εκπαιδευτική και ψυχολογική αξι¬ 
ολόγηση και λοιπές αξιολογήσεις αρμοδιότητας άλλων 
μελών του Ε.Ε.Π., 

δ) τη διαδικασία κατάρτισης εισηγήσεων, όπου προ- 
βλέπεται εισηγητική αρμοδιότητα των Κ.Ε.Σ.Υ., 
ε) την τήρηση αρχείου ατομικών φακέλων των αξιο¬ 
λογούμενων μαθητών/τριών, 
στ) τη διερεύνηση αιτημάτων ψυχοκοινωνικής στήρι¬ 
ξης και επαγγελματικού προσανατολισμού, σε ατομικό 
ή ομαδικό επίπεδο. 

2. Για τη διερεύνηση εκπαιδευτικών και ψυχοκοινωνι- 
κών αναγκών τα Κ.Ε.Σ.Υ. σε συνεργασία με τα Περιφερει¬ 
ακά Κέντρα Εκπαιδευτικού Σχεδιασμού (ΠΕ.Κ.Ε.Σ.),τους 
Διευθυντές Πρωτοβάθμιας και Δευτεροβάθμιας Εκπαί¬ 
δευσης, τις Επιτροπές Διεπιστημονικής Εκπαιδευτικής 
Αξιολόγησης και Υποστήριξης (Ε.Δ.Ε.Α.Υ.) του άρθρου 10 
του ν. 4547/2018, τις Σχολικές Μονάδες Ειδικής Αγωγής 
και Εκπαίδευσης (Σ.Μ.Ε.Α.Ε.) και τις σχολικές μονάδες 
γενικής και επαγγελματικής εκπαίδευσης, προγραμμα¬ 
τίζουν και διεξάγουν δράσεις διερεύνησης των εκπαι¬ 
δευτικών και ψυχοκοινωνικών αναγκών στο σύνολο του 
μαθητικού πληθυσμού της περιφέρειάς τους. Σκοπός 
αυτών των δράσεων είναι ο εντοπισμός: α) πιθανών ειδι¬ 
κών εκπαιδευτικών αναγκών ή ψυχοκοινωνικών δυσκο¬ 
λιών στους/στις μαθητές/τριες, έγκαιρη αξιολόγησή τους 
και παρέμβαση και β) ο εντοπισμός πιθανών δομικών 
φραγμών στη μάθηση εντός της σχολικής κοινότητας 
για όλους τους/τις μαθητές/τριες. 

3. Κατά τη διαδικασία διερεύνησης αναγκών, οι μα- 
θητές/τριες για τους οποίους προκύπτουν ενδείξεις ότι 
αντιμετωπίζουν δυσκολίες μάθησης, οι οποίες εμπίπτουν 
στις κατηγορίες των ειδικών εκπαιδευτικών αναγκών ή 
άλλες δυσκολίες ψυχοκοινωνικού τύπου καταγράφο¬ 
νται και σε συνεργασία με τους εκπαιδευτικούς τους και 
ύστερα από υποβολή σχετικού αιτήματος των γονέων 
ή κηδεμόνων αξιολογούνται περαιτέρω από τα Κ.Ε.Σ.Υ., 
αν κρίνεται σκόπιμο, ύστερα από την εφαρμογή βραχυ¬ 
χρόνιου προγράμματος υποστήριξης. 

4. Τα Κ.Ε.Σ.Υ. διενεργούν ατομικές αξιολογήσεις και 
εκδίδουν αξιολογικές εκθέσεις - γνωματεύσεις σύμφωνα 
με τις παρ. 3 και 4 του ν.του άρθρου 11 του ν. 4547/2018. 

5. Για την περίπτωση εισήγησης για αξιολόγηση του/ 
της μαθητή/τριας από τη σχολική μονάδα κατατίθενται 
στο Κ.Ε.Σ.Υ.: α) αίτηση των γονέων ή, η οποία κατατίθεται 
από τους ίδιους και β) αντίγραφα πρακτικών παιδαγωγι¬ 
κών συνεδριάσεων του Συλλόγου Διδασκόντων τα οποία 
περιλαμβάνουν όλες τις υποστηρικτικές παρεμβάσεις 
που υλοποιήθηκαν από τη σχολική μονάδα του/της μα- 
θητή/τριας, τα αποτελέσματα των παρεμβάσεων αυτών, 
καθώς και το βραχυχρόνιο πρόγραμμα παρέμβασης, το 
οποίο έχει συνταχθεί και υλοποιηθεί από την Ε.Δ.Ε.Α.Υ. ή 
την ομάδα εκπαιδευτικής υποστήριξης μαθητών/τριών 
της παραγράφου 2 του άρθρου 11 του ν. 4547/2018, τα 
οποία διαβιβάζονται από τη σχολική μονάδα στο Κ.Ε.Σ.Υ. 

Για την περίπτωση υποβολής αιτήματος αξιολόγησης, 
εκ μέρους των γονέων ή κηδεμόνων, το Κ.Ε.Σ.Υ. ζητεί από 
τη σχολική μονάδα αντίγραφο πρακτικού της συνεδρί¬ 
ας του Συλλόγου Διδασκόντων, το οποίο περιλαμβάνει 
περιγραφική παιδαγωγική έκθεση σχετική με τη μαθη¬ 
σιακή επίδοση και συμπεριφορά του μαθητή/τριας, την 
οποία εισηγείται ο/η υπεύθυνος/η εκπαιδευτικός του 
τμήματος, ή/και του Τμήματος Ένταξης και των μελών 
της Ε.Δ.Ε.Α.Υ. ή την ομάδα εκπαιδευτικής υποστήριξης 
μαθητών/τριών, πιθανές άλλες παρατηρήσεις από το 
σύνολο των μελών του Συλλόγου Διδασκόντων καθώς 
και τα εκπαιδευτικά μέτρα που έχουν ληφθεί για την 
αντιμετώπιση των δυσκολιών του μαθητή/τριας και τα 
αποτελέσματα της εφαρμογής αυτών. 

6. Η διασύνδεση των Κ.Ε.Σ.Υ. με τις σχολικές μονάδες 
υλοποιείται σύμφωνα με τα προβλεπόμενα στις περιπτ.α 
και β της παρ. 1 του άρθρου 11 του ν. 4547/2018. 

7. Τα Κ.Ε.Σ.Υ. υποστηρίζουν τις σχολικές μονάδες για 
τη σύνταξη και την υλοποίηση των βραχυχρόνιων προ¬ 
γραμμάτων παρέμβασης, την εξειδίκευση των βασικών 
αξόνων των Εξατομικευμένων Προγραμμάτων Εκπαί¬ 
δευσης (Ε.Π.Ε.) των μαθητών/τριών καθώς και την υπο¬ 
στήριξη και την παρακολούθηση της εκπαιδευτικής και 
ψυχοκοινωνικής πορείας των μαθητών/τριών, σύμφωνα 
με τα προβλεπόμενα στην παρ. 2 του άρθρου 11 του 
ν. 4547/2018 (Α' 102). 

8. Τα Κ.Ε.Σ.Υ. υποστηρίζουν τις σχολικές μονάδες και 
σε άλλα θέματα, σύμφωνα με την παρ. 5 του άρθρου 11 
του ν. 4547/2018, τα οποία εμπίπτουν στις αρμοδιότη- 
τές τους, όπως ορίζονται στο άρθρο 7 του ν. 4547/2018, 
ύστερα από τη διατύπωση σχετικών αιτημάτων εκ μέ¬ 
ρους των σχολικών μονάδων. Οι σχετικές παρεμβάσεις 
υποστήριξης δύνανται να αφορούν ζητήματα: α) ενημέ¬ 
ρωσης επί συγκεκριμένων θεμάτων, μετά τη διαπίστωση 
της ανάγκης συμβουλευτικής υποστήριξης των εκπαι¬ 
δευτικών, β) πρόληψης, μετά τη διαπίστωση ενδείξεων 
απαρχής καταστάσεων που χρήζουν παρέμβασης και 
γ) επανόρθωσης, εφόσον υπάρχουν ήδη διαπιστωμένα 
προβλήματα ή δυσλειτουργίες στη σχολική κοινότητα 
που χρήζουν αντιμετώπισης. 

Άρθρο 4 

Διαδικασία ατομικής αξιολόγησης 

1. Η ατομική αξιολόγηση αφορά στην αξιολόγηση των 
μαθητών/τριών που ενδέχεται να εμφανίζουν αναπηρία 
ή/και ειδικές εκπαιδευτικές ανάγκες ή μαθητών/τριών 
που αντιμετωπίζουν άλλες ψυχοκοινωνικού τύπου δυ¬ 
σκολίες σε ατομικό επίπεδο, με σκοπό την εξατομικευ- 
μένη υποστήριξη και διενεργείται σύμφωνα μετά οριζό¬ 
μενα στο άρθρο 5 του ν. 3699/2018 (Α' 199). Ειδικότερα: 

α) Για την καθορισμό της αξιολογικής διαδικασίας, 
ο προϊστάμενος του Κ.Ε.Σ.Υ. κοινοποιεί, σε τακτική ή 
έκτακτη συνεδρίαση του συλλόγου εκπαιδευτικού προ¬ 
σωπικού, τις προς διεκπεραίωση αιτήσεις αξιολόγησης 
μαθητών/τριών και ο Σύλλογος Εκπαιδευτικού Προσω¬ 
πικού αποφασίζει τη συγκρότηση της διεπιστημονικής 
ομάδας της παρ. 2 του άρθρου 5 του ν. 3699/2008 για 
κάθε περίπτωση. 


β) Προγραμματίζεται ο χρόνος συνάντησης μελών της 
διεπιστημονικής ομάδας καταρχήν με τους γονείς ή κη¬ 
δεμόνες του μαθητή/τριας και εφόσον κρίνεται απαραί¬ 
τητη η ατομική αξιολόγηση, με τον ίδιο το μαθητή/τριας. 

2. Ύστερα από τις συναντήσεις των μελών της διεπι¬ 
στημονικής ομάδας μετουςγονείς ή κηδεμόνες,τα μέλη 
της διεπιστημονικής ομάδας που συμμετείχαν στην αξι¬ 
ολόγηση του μαθητή/τριας, συνεδριάζουν για να συντά¬ 
ξουν τη έκθεση αξιολόγησης-γνωμάτευσης, σύμφωνα 
με την παρ. 3 του άρθρου 5 του ν. 3699/2008 (Α' 199). 

3. Κατά τη συνεδρίαση της διεπιστημονικής ομάδας 
κάθε μέλος, μετά από σχετική ανταλλαγή απόψεων κα¬ 
ταθέτει γραπτά τα δεδομένα των παρατηρήσεων και των 
αξιολογήσεών του καθώς και την εισήγησή του για τους 
άξονες του Ε.Π.Ε. και οποιαδήποτε διαπίστωση ή εκτί¬ 
μηση που μπορεί να συμβάλει στην πλήρη αξιολόγηση 
και υποστήριξη του μαθητή/τριας. Η συνεδρίαση ολο¬ 
κληρώνεται με τη σύνταξη της έκθεσης αξιολόγησης - 
γνωμάτευσης η οποία, με ευθύνη του Προϊστάμενου του 
Κ.Ε.ΣΥ., υπογράφεται από όλους τους/τις συμμετέχοντες/ 
ουσες στη διαδικασία αξιολόγησης και σφραγίζεται 
αφού υπογράφει και από τον/την ίδιο/α. 

4. Για τον προσδιορισμό των εκπαιδευτικών αναγκών 
και τον σχεδίασμά των βασικών αξόνων των Ε.Π.Ε. μα¬ 
θητών/τριών με διαταραχές όρασης ή ακοής, κινητικές 
αναπηρίες, χρόνια νοσήματα, ψυχικές διαταραχές, δια¬ 
ταραχές αυτιστικού φάσματος, καθώς και όσων άλλων 
λαμβάνουν φαρμακευτική αγωγή, η οποία δύναται να 
επηρεάσει τη μαθησιακή τους ικανότητα, απαιτείται η 
συνεργασία των Κ.Ε.Σ.Υ. με ιατρικές υπηρεσίες της παρ. 1 
του άρθρου 5 του ν. 3699/2008, καθώς και του άρθρου 
4 του ίδιου νόμου, προκειμένου στους άξονες του Ε.Π.Ε. 
να περιληφθούν κατευθύνσεις για τις αναγκαίες εργονο- 
μικές διευθετήσεις ή παρεμβάσεις, με στόχο την πληρέ¬ 
στερη πρόσβαση των μαθητών στην εκπαίδευση. 

5. Ειδικά στις περιπτώσεις που το προς αξιολόγηση 
αίτημα αφορά ζητήματα επαγγελματικού προσανατο¬ 
λισμού, η αξιολόγηση παίρνει τη μορφή «προσωπικής 
συνέντευξης» μεταξύ του/της εκπαιδευτικού με εξειδί- 
κευση στη συμβουλευτική στον επαγγελματικό προσα¬ 
νατολισμό και του/της μαθητή/τριας. Εάν κριθεί σκό¬ 
πιμο, κατά τη διάρκεια της προσωπικής συνέντευξης, 
κατόπιν ενημέρωσης και έγγραφης σύμφωνης γνώμης 
των γονέων ή κηδεμόνων των μαθητών/τριων, δύναται 
να συμμετάσχουν στη διαδικασία αξιολόγησης και άλλα 
μέλη του εκπαιδευτικού ή ειδικού εκπαιδευτικού προσω¬ 
πικού του Κ.Ε.Σ.Υ.. Μετά το τέλος της συνέντευξης, κατα¬ 
γράφονται τα στοιχεία που συλλέχθηκαν και τίθενται οι 
στόχοι της συμβουλευτικής διαδικασίας για τη συνέχεια 
της παροχής υπηρεσιών συμβουλευτικής για ζητήματα 
επαγγελματικού προσανατολισμού. 

6. Η έκθεση αξιολόγησης - γνωμάτευση χορηγείται 
στους γονείς ή κηδεμόνες του/της μαθητή/τριας σε 
ειδική συνεδρίαση, όπου παρέχεται και προφορική 
ενημέρωση από τα μέλη της διεπιστημονικής ομάδας 
αξιολόγησης και από τον Προϊστάμενο του Κ.Ε.Σ.Υ., εφό¬ 
σον κρίνεται από τον ίδιο απαραίτητη η παρουσία του. 
Η διακίνηση της έκθεσης αξιολόγησης-γνωμάτευσης 

προς τη σχολική μονάδα ή σε άλλους φορείς γίνεται με 
ευθύνη των γονέων ή κηδεμόνων. 

7. Όταν υπάρχει διάσταση απόψεων μεταξύ των εκ¬ 
θέσεων αξιολόγησης - γνωματεύσεων των Κ.Ε.Σ.Υ. και 
των Κοινοτικών Κέντρων Ψυχικής Υγείας Παιδιών και 
Εφήβων για τον/την ίδιο μαθητή/τρια ή όταν οι γονείς 
και κηδεμόνες διαφωνούν με το αποτέλεσμα της έκθε¬ 
σης αξιολόγησης-γνωμάτευσης του Κ.Ε.Σ.Υ., οι γονείς ή 
κηδεμόνες έχουν δικαίωμα προσφυγής σε πενταμελή 
Δευτεροβάθμια Επιτροπή Διεπιστημονικής Αξιολόγη¬ 
σης (ΔΕΔΑ) σύμφωνα με την παρ. 5 του άρθρου 5 του 
ν. 4547/2018. 

Άρθρο 5 

Αρχείο ατομικών φακέλων 

1. Σε κάθε Κ.Ε.Σ.Υ. τηρείται αρχείο που περιλαμβάνει 
τους ατομικούς φακέλους των μαθητών/τριών που αξι¬ 
ολογούνται σε ασφαλή χώρο με ευθύνη του Προϊστα¬ 
μένου του Κ.Ε.Σ.Υ. 

2. Ο ατομικός φάκελος περιλαμβάνει: 

α) Τις βασικές αξιολογικές εκθέσεις των εκπαιδευτικών 
και του Ε.Ε.Π. του Κ.Ε.Σ.Υ. και συγκεκριμένα: 

αα) Εκπαιδευτική Αξιολόγηση, ββ) Έκθεση κοινωνι¬ 
κού ιστορικού, γγ) Έκθεση ψυχολογικής εκτίμησης και 
δδ) τις άλλες αξιολογικές εκθέσεις των μελών του Ε.Ε.Π. 
που πιθανόν αξιολόγησαν τον/τη μαθητή/τρια. 

β) Γνωματεύσεις-διαγνώσεις που προσκομίστηκαν από 
τους γονείς ή κηδεμόνες του/της μαθητή/τριας από άλ¬ 
λους φορείς. 

γ) Αντίγραφα πρακτικών Συλλόγου Διδασκόντων ή 
παιδαγωγικές εκθέσεις των εκπαιδευτικών του/της μα- 
θητή/τριας της σχολικής μονάδας φοίτησης αυτού/ής. 

δ) Έκθεση αξιολόγησης-γνωμάτευση, η οποία περι¬ 
λαμβάνει τα προβλεπόμενα στην παρ. 3 του άρθρου 5 
του ν. 3699/2008 καθώς και στην παρ. 2 του άρθρου 4 
του παρόντος και 

ε) Οποιοδήποτε σχετικό στοιχείο για τον/τη μαθητή/ 
τρία. 

3. Το περιεχόμενο των φακέλων, το οποίο διατηρεί¬ 
ται και σε ηλεκτρονική μορφή, είναι απόρρητο και πρό¬ 
σβαση σε αυτό έχουν οι εκπαιδευτικοί και το Ε.Ε.Π. του 
Κ.Ε.Σ.Υ., με την υποχρέωση τήρησης εχεμύθειας. 

Άρθρο 6 

Αξιολόγηση αναγκών σε επίπεδο ομάδας 

1. Η αξιολόγηση αναγκών σε επίπεδο ομάδας αφορά 
τον σχεδίασμά, την εφαρμογή και την αξιολόγηση ομα¬ 
δικών παρεμβάσεων στην τάξη με τη συνεργασία των 
εκπαιδευτικών του σχολείου με σκοπό: α) την εκπαιδευ¬ 
τική, κοινωνική και συναισθηματική ενδυνάμωση όλων 
των μαθητών/τριών, την ανάπτυξη κλίματος συνεργα¬ 
σίας και αλληλοϋποστήριξης και β) την αντιμετώπιση 
συγκεκριμένων προβλημάτων και καταστάσεων κρίσης. 

2. Οι σχολικές μονάδες δύνανται να υποβάλουν στα 
Κ.Ε.Σ.Υ. αίτημα για την αξιολόγηση και υποστήριξη ομά¬ 
δων μαθητών/τριών ή τμημάτων. Τα σχετικά αιτήματα 
συνοδεύονται από αντίγραφο πρακτικού της παιδα¬ 
γωγικής συνεδρίασης του Συλλόγου Διδασκόντων, με 
αναφορά στις δυσκολίες και προβλήματα που αντιμε¬ 
τωπίζονται σε επίπεδο ομάδας ή τμήματος, στα μέτρα 


που λήφθηκαν και εφαρμόστηκαν από το σχολείο, στα 
αποτελέσματα της παρέμβασης και τους λόγους ανα¬ 
γκαιότητας υποστήριξης από το Κ.Ε.Σ.Υ. 

3. Ο Προϊστάμενος του Κ.Ε.Σ.Υ. κοινοποιεί, σε τακτι¬ 
κή ή έκτακτη συνεδρίαση του Συλλόγου Εκπαιδευτικού 
Προσωπικού τα προς διεκπεραίωση αιτήματα υποστή¬ 
ριξης των σχολικών μονάδων. Ο Σύλλογος Εκπαιδευτι¬ 
κού Προσωπικού αποφασίζει τη συνεισφορά συγκεκρι¬ 
μένων ειδικοτήτων για κάθε περίπτωση και συγκροτεί 
τη διεπιστημονική ομάδα της παρ. 2 του άρθρου 5 του 
ν. 3699/2008. 

4. Η διεπιστημονική ομάδα του Κ.Ε.Σ.Υ. έρχεται σε 
επαφή με τον/τη Διευθυντή/ντρια και τους/τις εκπαι¬ 
δευτικούς που είναι υπεύθυνοι/ες για το αίτημα, για την 
περαιτέρω διερεύνηση και συλλογή στοιχείων και πλη¬ 
ροφοριών, εφόσον απαιτείται και με επίσκεψη μελών της 
στη σχολική μονάδα.Το αίτημα διερευνάται και αξιολο¬ 
γείται, κατά περίπτωση, μέσω παρατήρησης, συζήτησης 
με τους/τις μαθητές/τριες και τους/τις εκπαιδευτικούς 
είτε μεμονωμένα, ύστερα από ενημέρωση και συγκατά¬ 
θεση των γονέων ή κηδεμόνων, είτε σε επίπεδο ομάδας 
ή/και Συλλόγου Διδασκόντων. 

5. Μετά τη συλλογή δεδομένων, η διεπιστημονική ομά¬ 
δα του Κ.Ε.Σ.Υ. σε συνεργασία με τους/τις εκπαιδευτικούς 
της σχολικής μονάδας καταρτίζουν ομαδικά προγράμ¬ 
ματα ψυχοπαιδαγωγικής και διδακτικής υποστήριξης 
ομάδων μαθητών/τριών ή τμημάτων, τα οποία περι¬ 
λαμβάνουν βραχυπρόθεσμους και μακροπρόθεσμους 
στόχους. 

Άρθρο 7 

Διενέργεια στοχευμένων εκπαιδευτικών 

και ψυχοκοινωνικών παρεμβάσεων 

και δράσεων επαγγελματικού προσανατολισμού 

Ι.Τα Κ.Ε.Σ.Υ. διενεργούν στοχευμένες εκπαιδευτικές 
και ψυχοκοινωνικές παρεμβάσεις και δράσεις επαγγελ¬ 
ματικού προσανατολισμού, σύμφωνα με την περ. β της 
παρ. 2 του άρθρου 7 του ν. 4547/2018. 

2. Τα Κ.Ε.Σ.Υ. έχουν την εποπτεία της παρακολούθη¬ 
σης της εκπαιδευτικής πορείας των μαθητών/τριών που 
αξιολογήθηκαν σε συνεργασία με τις σχολικές μονάδες 
και συγκεκριμένα με τις Ε.Δ.Ε.Α.Υ., όπου υφίστανται, ή 
την ομάδα εκπαιδευτικής υποστήριξης μαθητών/τριών, 
σύμφωνα με την παρ. 2 του άρθρου 11 του ν. 4547/2018. 
Στο πλαίσιο της παρακολούθησης, οι Ε.Δ.Ε.Α.Υ. ή οι 
ομάδες εκπαιδευτικής υποστήριξης μαθητών συνεδρι¬ 
άζουν τουλάχιστον τρεις (3) φορές κατά τη διάρκεια του 
διδακτικού έτους και ενημερώνουν εγγράφως, όποτε 
κρίνουν απαραίτητο, το Κ.Ε.Σ.Υ. το οποίο εποπτεύει τη 
διαδικασία. 

3. Τα Κ.Ε.Σ.Υ. υλοποιούν δράσεις συμβουλευτικής 
υποστήριξης σε ατομικό επίπεδο, ύστερα από κατά¬ 
θεση σχετικού αιτήματος των γονέων ή κηδεμόνων, ή 
ομαδικό επίπεδο, στον χώρο του Κ.Ε.Σ.Υ. ή στο σχολείο. 
Σε αυτό το πλαίσιο, κατόπιν διερεύνησης των σχετικών 
αναγκών ή αιτημάτων που υποβλήθηκαν από τα σχολεία, 
ορίζουν τους στόχους της παρέμβασης και παρέχουν τις 
υπηρεσίες τους. Για την υλοποίηση των συγκεκριμένων 
δράσεων το Κ.Ε.Σ.Υ. συνεργάζεται με τις Ε.Δ.Ε.Α.Υ., εφό¬ 
σον υπάρχουν, συντονίζοντας το έργο τους. 

4. Ειδικά όσον αφορά τον επαγγελματικό προσανα¬ 
τολισμό τα Κ.Ε.Σ.Υ. υλοποιούν προγράμματα που έχουν 
ως στόχο να υποστηρίξουν τους/τις μαθητές/τριες σε 
ατομικό ή συλλογικό επίπεδο να λάβουν εκπαιδευτικές 
και επαγγελματικές αποφάσεις και να σχεδιάσουν τη 
σταδιοδρομία τους. Ειδικότερα, μέσω των προγραμμά¬ 
των συμβουλευτικής στον επαγγελματικό προσανατο¬ 
λισμό δίνεται η δυνατότητα στους/στις μαθητές/τριες: 
α) να αποκτήσουν σφαιρική γνώση των ενδιαφερόντων 
τους, των ικανοτήτων και δεξιοτήτων τους και των λοι¬ 
πών παραγόντων που δύνανται να επηρεάσουν τις επαγ¬ 
γελματικές τους αποφάσεις, β) να λάβουν πληροφορίες 
σχετικά με τις σπουδές, τα επαγγέλματα και την αγορά 
εργασίας καθώς και τις ανάλογες γνώσεις αναζήτησης 
και αξιοποίησης των πληροφοριών αυτών, γ) να διερευ- 
νήσουν τις εναλλακτικές εκπαιδευτικές και επαγγελμα¬ 
τικές τους διεξόδους και να λάβουν αποφάσεις για την 
πορεία τους, δ) να υποστηριχθούν στη συμπλήρωση του 
μηχανογραφικού δελτίου υποψηφίου για την εισαγωγή 
στην τριτοβάθμια εκπαίδευση και ε) να καταρτίσουν 
ατομικά σχέδια δράσης για την μετέπειτα εκπαιδευτική 
και επαγγελματική τους ζωή. 

5. Για την υλοποίηση των στοχευμένων εκπαιδευτι¬ 
κών και ψυχοκοινωνικών παρεμβάσεων καθώς και των 
παρεμβάσεων επαγγελματικού προσανατολισμού, το 
προσωπικό του Κ.Ε.Σ.Υ επισκέπτεται τις σχολικές μονά¬ 
δες, μετά από σχετικό προγραμματισμό και συνεννόηση 
με τον/την υπεύθυνο/η εκπαιδευτικό επικοινωνίας με 
το Κ.Ε.Σ.Υ. Στο πλαίσιο αυτό τηρείται στο Κ.Ε.Σ.Υ. ειδικό 
ημερολόγιο-βιβλίο συναντήσεων, στο οποίο καταγράφο¬ 
νται οι συναντήσεις και συγκεκριμένα η ημερομηνία, ο 
σκοπός, η διάρκεια και το περιεχόμενο των επισκέψεων- 
παρεμβάσεων. 

6. Τα Κ.Ε.Σ.Υ. υποστηρίζουν τις σχολικές μονάδες για 
τον σχεδίασμά και την υλοποίηση ειδικών δράσεων 
μετάβασης των μαθητών/τριών μεταξύ των διαφόρων 
βαθμιδών εκπαίδευσης, καθώς και για τη μετάβαση των 
μαθητών στην ενήλικη ζωή. 

7. Τα Κ.Ε.Σ.Υ, όταν ανακύπτουν καταστάσεις κρίσεων 
στις σχολικές μονάδες, λαμβάνουν ειδική μέριμνα και πα¬ 
ρέχουν, σε συνεργασία με τις Ε.Δ.Ε.Α.Υ, όπου υφίστανται, 
υποστήριξη σε όλα τα εμπλεκόμενα μέλη της σχολικής 
κοινότητας (μαθητές/τριες, εκπαιδευτικούς, γονείς) και 
ιδίως σε όσους/ες επλήγησαν από ιδιαίτερες και απρό¬ 
βλεπτες δυσμενείς καταστάσεις. Σε αυτό το πλαίσιο: α) 
λειτουργούν συμβουλευτικά προς τους/τις διευθυντές/ 
ντριες των σχολικών μονάδων σε σχέση με την αξιοποίη¬ 
ση συγκεκριμένων στρατηγικών διαχείρισης της κρίσης, 
β) υποστηρίζουν το εκπαιδευτικό προσωπικό και τους/ 
τις μαθητές/τριες σε ατομικό και συλλογικό επίπεδο, 
ώστε να ανταπεξέλθουν στις αυξημένες ψυχοκοινωνι- 
κές απαιτήσεις της ιδιαίτερης συνθήκης. 

Άρθρο 8 

Υποστήριξη του συνολικού έργου 

των σχολικών μονάδων 

1 .Τα Κ.Ε.Σ.Υ, υποστηρίζουν το συνολικό έργο των σχο¬ 
λικών μονάδων σύμφωνα με την περίπτ.γ της παρ. 2 του 
άρθρου 7 του ν. 4547/2018. 


2.Τα Κ.Ε.Σ.Υ, σε συνεργασία μετά οικεία ΠΕ.Κ.Ε.Σ. και 
τις Ε.Δ.Ε.Α.Υ, όπου υφίστανται, υποστηρίζουν συνολι¬ 
κά το εκπαιδευτικό έργο των σχολικών μονάδων στις 
προσπάθειές τους να ανταποκριθούν στις μαθησιακές 
και ψυχοκοινωνικές ανάγκες των μαθητών/τριών. Προς 
αυτή την κατεύθυνση, παρέχουν υπηρεσίες υποστήριξης 
των σχολικών μονάδων, ειδικότερα ως προς τα θέματα 
της ανωτέρω παραγράφου και σε αυτό το πλαίσιο το 
εκπαιδευτικό και ειδικό εκπαιδευτικό προσωπικό των 
Κ.Ε.Σ.Υ κατόπιν πρόσκλησης των σχολικών μονάδων επι¬ 
σκέπτεται, διενεργεί συναντήσεις με τους/τις διευθυντές/ 
ντριες ή/και με τους/τις εκπαιδευτικούς και παρίσταται 
στις συνεδριάσεις των Συλλόγων Διδασκόντων. 

Άρθρο 9 

Ενημέρωση της σχολικής κοινότητας - 

Επιμόρφωση 

1. Τα Κ.Ε.Σ.Υ ασκούν αρμοδιότητες ενημέρωσης της 
σχολικής κοινότητας και επιμόρφωσης σύμφωνα με την 
περ. δ' της παρ. 2 του άρθρου 7 του ν. 4547/2018. 

2. Τα Κ.Ε.Σ.Υ σε συνεργασία μετά οικεία ΠΕ.Κ.Ε.Σ. προ¬ 
γραμματίζουν και διενεργούν ενημερωτικές συναντή¬ 
σεις, εκδηλώσεις και επιμορφώσεις, οι οποίες αποσκο¬ 
πούν στην υποστήριξη όλων των εμπλεκομένων στη 
μαθησιακή διαδικασία (μαθητών/τριων, εκπαιδευτικών, 
γονέων) και αντιστοιχούν με τις εκάστοτε ανάγκες και 
προτεραιότητες των σχολικών μονάδων των περιοχών 
ευθύνης τους. 

3. Τα Κ.Ε.Σ.Υ δύνανται να οργανώνουν στοχευμένες 
ενημερωτικές συναντήσεις και κατόπιν πρόσκλησης των 
Συλλόγων Γονέων και Κηδεμόνων των σχολείων. 

Άρθρο 10 

Ευαισθητοποίηση του κοινωνικού συνόλου 

Τα Κ.Ε.Σ.Υ ασκούν αρμοδιότητες ευαισθητοποίησης 
του κοινωνικού συνόλου σύμφωνα με την περ. ε' της 
παρ. 2 του άρθρου 7 του ν. 4547/2018. 

ΚΕΦΑΆΑΙΟ Β' 

ΕΙΔΙΚΟΤΕΡΑ ΚΑΘΗΚΟΝΤΑ ΚΑΙ ΑΡΜΟΔΙΟΤΗΤΕΣ 

ΤΟΥ ΠΡΟΣΩΠΙΚΟΥ ΤΩΝ Κ.Ε.Σ.Υ. 

Άρθρο 11 

Γενικές Αρχές Δεοντολογίας 

του Προσωπικού των Κ.Ε.Σ.Υ 

1. Το εκπαιδευτικό και ειδικό εκπαιδευτικό προσωπικό 
των Κ.Ε.Σ.Υ: 

α) Ενεργεί στο πλαίσιο των παγκόσμιων διακηρύξεων 
για τα ανθρώπινα δικαιώματα, όπως η Οικουμενική Δι¬ 
ακήρυξη για τα ανθρώπινα δικαιώματα, η Διεθνής Σύμ¬ 
βαση για τα δικαιώματα του παιδιού που κυρώθηκε με 
το άρθρο του ν. 2101/1992 (Α' 192), η Σύμβαση για τα 
δικαιώματα των ατόμων με αναπηρία που κυρώθηκε με 
το άρθρο πρώτο του ν. 4074/2012 (Α' 88), σύμφωνα με 
τις δεοντολογικές αρχέςτης επιστημονικής και επαγγελ¬ 
ματικής ιδιότητάς του. 

β) Επιδεικνύει σεβασμό στη διαφορετικότητα και συμ¬ 
βάλλει στην καταπολέμηση κάθε διάκρισης λόγω φύλου, 
φυλετικής ή εθνικής καταγωγής, θρησκείας ή πεποιθήσε¬ 
ων, αναπηρίας, ηλικίας ή γενετήσιου προσανατολισμού. 

γ) Κατανοεί και εντοπίζει τις διαστάσεις της εκπαί¬ 
δευσης που παρεμποδίζουν τις λειτουργίες που είναι 
απαραίτητες για τη μάθηση και την ομαλή ψυχοσυναι- 
σθηματική ανάπτυξη των μαθητών/τριών. 

δ) Προωθεί τις αρχές και τις πρακτικές της ισότιμης 
πρόσβασης όλων των μαθητών/τριών στο εκπαιδευτικό 
αγαθό. 

ε) Έχει την ευθύνη για την διασφάλιση του απορρήτου 
των δεδομένων προσωπικού χαρακτήρα των μαθητών/ 
τριών και των μελών των οικογενειών τους, καθώς και 
για τη διαφύλαξη του επαγγελματικού απορρήτου στις 
συνεργασίες τους με το Εκπαιδευτικό Προσωπικό των 
σχολικών μονάδων. 

στ) Συνεργεί με τους/τις μαθητές/τριες και τις οικογέ¬ 
νειες που απευθύνονται στο Κ.Ε.Σ.Υ., με το προσωπικό 
των σχολείων γενικής και ειδικής αγωγής και εκπαίδευ¬ 
σης, με τους λοιπούς φορείς και θεσμικά όργανα καθώς 
και με τα μέλη της κοινότητας με στόχο την προαγωγή 
των στόχων της εκπαίδευσης καθώς και τη διασφάλιση 
της μαθησιακής προόδου και της ψυχοκοινωνικής υγείας 
όλων των μαθητών/τριών. 

ζ) Εκπληρώνει τα καθήκοντά του σύμφωνα με τις 
ισχύουσες διατάξεις και τους κανόνες επαγγελματικής 
δεοντολογίας της κάθε ειδικότητας. Κάθε επιστήμονας 
λειτουργεί και δραστηριοποιείται στα όρια της ειδικό¬ 
τητάς του, στηριζόμενος στην εκπαίδευση και στην 
εμπειρία του. Αναγνωρίζει τα όρια και τις παραμέτρους 
της ειδικότητάς του, τον επαγγελματικό ρόλο του ιδίου 
καθώς και των άλλων ειδικοτήτων. 

η) Χρησιμοποιεί κατάλληλες διαδικασίες και εργα¬ 
λεία μέτρησης για την αξιολόγηση των πόσης φύσεως 
αιτημάτων (αξιολογητικών, συμβουλευτικών κ.α.) και 
ενημερώνεται συνεχώςγια όλες τις παραμέτρους, όπως 
την αξιοπιστία, την εγκυρότητα, την κατάλληλη τεχνική 
εφαρμογή και τους περιορισμούς αυτών των μεθόδων. 
Δεν κάνει χρήση ψυχομετρικών εργαλείων ή λοιπών μέ¬ 
σων αν δεν είναι εκπαιδευμένος σε αυτά. 

θ) Χρησιμοποιεί κατάλληλους τρόπους και μεθοδολο¬ 
γία διερεύνησης αναγκών, αξιολόγησης, και διατύπωσης 
εισηγήσεων, ούτως ώστε να εξασφαλίζεται η εγκυρότητα 
και η αξιοπιστία του έργου του. 

ι) Συνεργάζεται με τις υπηρεσίες κοινωνικής πρόνοιας 
και τις αρμόδιες δικαστικές αρχές για την αντιμετώπιση 
περιστατικών παιδικής κακοποίησης. 

2. Τα μέλη του Εκπαιδευτικού και Ειδικού Εκπαιδευτι¬ 
κού Προσωπικού των Κ.Ε.Σ.Υ. αναπτύσσουν συνεργατι¬ 
κές πρακτικές τόσο μεταξύ τους, όσο και με τα σχολεία, 
τις υπηρεσίες ψυχοκοινωνικής στήριξης και την ευρύτε¬ 
ρη κοινότητα. Ο Προϊστάμενος και τα μέλη του Συλλόγου 
Εκπαιδευτικού Προσωπικού του Κ.Ε.Σ.Υ. συμβάλλουν στη 
διαμόρφωση πλαισίου: 

α) συνεργασίας και σεβασμού ανάμεσα στα εμπλεκό¬ 
μενα μέρη, 

β) υπευθυνότητας για τη συμμετοχική λήψη αποφάσεων, 
γ) ύπαρξης κοινών στόχων, 

δ) κατανομής υλικών και ανθρώπινων πόρων με γνώ¬ 
μονα την εξυπηρέτηση των υπηρεσιακών αναγκών και 
ε) ανάπτυξης κοινωνικών, επικοινωνιακών και διαπρο¬ 
σωπικών δεξιοτήτων. 


Άρθρο 12 

Καθήκοντα και αρμοδιότητες 
του Προϊσταμένου Κ.Ε.Σ.Υ 

1. Ο Προϊστάμενος του Κ.Ε.Σ.Υ ασκεί διοικητικά, επι¬ 
στημονικά και παιδαγωγικά καθήκοντα. Εποπτεύεται, 
ως προς την άσκηση των διοικητικών καθηκόντων του, 
από τον Περιφερειακό Διευθυντή Εκπαίδευσης και, ως 
προςτην άσκηση των επιστημονικών και παιδαγωγικών 
καθηκόντων του, από το οικείο ΠΕ.Κ.Ε.Σ., σύμφωνα με 
την παρ. 6 του άρθρου 8 του ν. 4547/2018. Επιτελεί τον 
ρόλο του συνεργαζόμενος με το ΠΕ.Κ.Ε.Σ, τον Σύλλογο 
Εκπαιδευτικού Προσωπικού του Κ.Ε.Σ.Υ, το οικείο Κέντρο 
Εκπαίδευσης για την Αειφορία (Κ.Ε.Α.), τα στελέχη και 
τις υπηρεσίες της Διοίκησης της Εκπαίδευσης, τους/τις 
Διευθυντές/ντριες και Προϊσταμένους/ες των σχολικών 
μονάδων, τους εκπροσώπους της σχολικής κοινότητας 
και τους φορείς της τοπικής και ευρύτερης κοινωνίας. 

2. Ειδικότερα ο/η Προϊστάμενος/η του Κ.Ε.Σ.Υ.: 

α) Προωθεί τους σκοπούς του εκπαιδευτικού συστή¬ 
ματος και συμβάλλει στην παροχή της απαιτούμενης 
υποστήριξης στο σύνολο της σχολικής και ευρύτερης 
κοινότητας της περιοχής ευθύνης του, με απώτερο στό¬ 
χο τη διασφάλιση της ισότιμης πρόσβασης όλων των 
μαθητών στην εκπαίδευση, συνεργαζόμενος με όλους 
τους παράγοντες που περιγράφονται στην παρ. 1 του 
παρόντος, 

β) Συνεργάζεται με τον Συντονιστή Εκπαιδευτικού 
Έργου Ειδικής Αγωγής και Ενταξιακής Εκπαίδευσης του 
οικείου ΠΕ.Κ.Ε.Σ. της περιοχής αρμοδιότητάς του, καθώς 
και με την τριμελή επιτροπή που προβλέπεται στην παρ. 6 
του άρθρου 8 του ν. 4547/2018. 

γ) Επιβλέπει και συντονίζει το έργο του προσωπικού 
που υπηρετεί στο Κ.Ε.Σ.Υ. και μεριμνά για την ανάληψη 
πρωτοβουλιών και την ανάπτυξη συνεργατικών πρακτι¬ 
κών μεταξύ όλων των μελών του, 
δ) Προγραμματίζει, συγκαλεί και προεδρεύει στις συ¬ 
νεδριάσεις του Συλλόγου Εκπαιδευτικού Προσωπικού, 
οι οποίες διενεργούνται τακτικά, τουλάχιστον μία (1) 
φορά τον μήνα και έκτακτα όποτε κρίνεται αναγκαίο. 
Υπογράφει επίσης όλα τα έγγραφα που εκδίδονται από 
το Κ.Ε.Σ.Υ. καθώς και τα πρακτικά των συνεδριάσεων του 
Συλλόγου Εκπαιδευτικού Προσωπικού, 
ε) Έχει την ευθύνη της οργάνωσης, του σχεδιασμού, του 
συντονισμού και της παρακολούθησης της υλοποίησης 
του προγραμματισμού δράσης του Κ.Ε.Σ.Υ. και της απο¬ 
τίμησης του έργου του, σε συνεργασία με τον Σύλλογο 
Εκπαιδευτικού Προσωπικού και είναι υπεύθυνος για την 
υποβολή των εκθέσεων προγραμματισμού δράσης και 
αποτίμησης του έργου του Κ.Ε.Σ.Υ. στο οικείο ΠΕ.Κ.Ε.Σ. 

στ) Είναι υπεύθυνος για την καταχώρηση στοιχεί¬ 
ων των εκθέσεων της προηγούμενης περίπτωσης στο 
ηλεκτρονικό σύστημα της παρ. 2 του άρθρου 7 του 
ν. 3848/2010, σε ειδικά διαμορφωμένα για τον σκοπό 
αυτό πεδία, σύμφωνα με την παρ. 5 του άρθρου 8 του 
ν. 4547/2018. 

ζ) Παρίσταται στις συνεδριάσεις προγραμματισμού της 
Ολομέλειας οικείου ΠΕ.Κ.Ε.Σ. και όποτε άλλοτε καλείται, 
ενημερώνεται για τις προτεραιότητες του εκπαιδευτικού 
σχεδιασμού και ενημερώνει για τις εκπαιδευτικές ανά- 

γκες των σχολικών μονάδων της περιοχής ευθύνης του. 

η) Μεριμνά για την εγκαθίδρυση απρόσκοπτων συ¬ 
νεργασιών ανάμεσα στο προσωπικό του Κ.Ε.Σ.Υ. με τις 
σχολικές μονάδες, τους μαθητές και τις οικογένειες των 
μαθητών που απευθύνονται στον φορέα. 

θ) Μεριμνά για την εγκαθίδρυση συνεργασιών και 
δικτύων με επιστημονικούς και κοινωνικούς φορείς, 
υπηρεσίες της Δημοτικής και Περιφερειακής Αυτοδιοί¬ 
κησης, Ανώτερα Εκπαιδευτικά Ιδρύματα (Α.Ε.Ι.) καθώς 
και γιατην ευαισθητοποίηση της ευρύτερης κοινότητας 
σε θέματα διαφορετικότητας, ψυχοκοινωνικής υγείας, 
επαγγελματικού προσανατολισμού και σύνδεσης της 
εκπαίδευσης με την αγορά εργασίας. 

ι) Είναι υπεύθυνος/η για τη συνεχή ενημέρωση του 
προσωπικού σχετικά με την εκπαιδευτική νομοθεσία και 
για την εφαρμογή αυτής, των εγκυκλίων και των υπηρε¬ 
σιακών εγγράφων των Προϊσταμένων αρχών. 

ια) Είναι υπεύθυνος για την τήρηση και επίβλεψη της 
διεκπεραίωσης της αλληλογραφίας, της ηλεκτρονικής 
ή/και έντυπης οργάνωσης και καταγραφής του αρχεί¬ 
ου, καθώς και των βιβλίων που τηρεί το Κ.Ε.Σ.Υ., όπως 
το Πρωτόκολλο αλληλογραφίας, τα βιβλία Πρακτικών 
του Συλλόγου Εκπαιδευτικού Προσωπικού, το βιβλίο 
Υλικού, κ.ο.κ. 

ιβ) Έχει την ευθύνη για τη συνεχή επιμόρφωση του 
προσωπικού του Κ.Ε.Σ.Υ. και για το σκοπό αυτό φροντίζει 
για τη διοργάνωση σεμιναρίων, ημερίδων και διαλέξεων 
σε συνεργασία με το οικείο ΠΕ.Κ.Ε.Σ. ή άλλους φορείς. 

ιγ) Καταρτίζει την εισήγηση, όσον αφορά την ίδρυση, 
κατάργηση, προαγωγή, υποβιβασμό, μετατροπή, συγ¬ 
χώνευση και μεταφορά Σ.Μ.Ε.Α.Ε. και τμημάτων ένταξης 
πρωτοβάθμιας και δευτεροβάθμιας εκπαίδευσης, την 
προσθήκη τομέων και ειδικοτήτων στα Ενιαία Ειδικά 
Επαγγελματικά Γυμνάσια-Λύκεια (ΕΝ.Ε.Ε.ΓΥ-Λ), σύμφω¬ 
να με την υποπερίπτ.δδ' της περίπτ.α' της παρ. 2 του 
άρθρου 7 του ν. 4547/2018, η οποία εγκρίνεται από το 
Σύλλογο Εκπαιδευτικού Προσωπικού. 

ιδ) Έχει την ευθύνη για την πραγματοποίηση των τα¬ 
κτικών τριμηνιαίων συναντήσεων του προσωπικού του 
Κ.Ε.Σ.Υ. με τα μέλη των Ε.Δ.Ε.Α.Υ. καθώς και έκτακτων 
συναντήσεων, αν κρίνεται σκόπιμο, σε συνεργασία με 
τους Διευθυντές των Σ.Μ.Ε.Α.Ε. που αποτελούν τα Κέντρα 
Υποστήριξης των οικείων Σ.Δ.Ε.Υ. 

ιε) Παράλληλα με τα καθήκοντα και τις υποχρεώσεις 
του/της Προϊσταμένου/ης ασκεί τα καθήκοντα και τις 
αρμοδιότητες της ειδικότητάς του/της κατά δέκα (10) 
ώρες εβδομαδιαίως. 

Άρθρο 13 

Καθήκοντα και αρμοδιότητες 

του Συλλόγου Εκπαιδευτικού Προσωπικού 

1.0 Σύλλογος Εκπαιδευτικού Προσωπικού του Κ.Ε.Σ.Υ. 
αποτελείται από το σύνολο των εκπαιδευτικών και των 
μελών του Ε.Ε.Π. που υπηρετούν στο Κ.Ε.Σ.Υ., με οποιαδή¬ 
ποτε σχέση εργασίας, και λειτουργεί ως διεπιστημονική 
ομάδα, η οποία οργανώνει το σύνολο των παρεμβάσεων 
του Κέντρου στο πλαίσιο των αρμοδιοτήτων του. 

2. Ειδικότερα ο Σύλλογος Εκπαιδευτικού Προσωπικού 
του Κ.Ε.Σ.Υ. έχει τις παρακάτω αρμοδιότητες: 


α) Οργανώνει το σύνολο των παρεμβάσεων του Κ.Ε.Σ.Υ. 
σε επίπεδο διερεύνησης αναγκών, αξιολόγησης, διενέρ¬ 
γειας στοχευμένων εκπαιδευτικών και ψυχοκοινωνικών 
δράσεων και δράσεων επαγγελματικού προσανατολι¬ 
σμού καθώς και έγκρισης προγραμμάτων αγωγής στα¬ 
διοδρομίας που υποβάλλονται από τις σχολικές μονά¬ 
δες, υποστήριξης του συνολικού έργου του σχολείου, 
ενημέρωσης-επιμόρφωσης, ευαισθητοποίησης του 
κοινωνικού συνόλου σε θέματα διαφορετικότητας, ψυ- 
χοκοινωνικής υγείας, επαγγελματικού προσανατολισμού 
και σύνδεσης της εκπαίδευσης με την αγορά εργασίας. 

β) Αποφασίζει τη συγκρότηση διεπιστημονικών υποο¬ 
μάδων προσωπικού, ύστερα από εισήγηση του/της Προ- 
ϊσταμένου/ης, και καθορίζει τον αριθμό, τη σύνθεση, 
τη διάρκεια και το έργο τους ανά τομέα και θεματική 
περιοχή, ανάλογα με τις ανάγκες και το είδος των ζητη¬ 
μάτων που αντιμετωπίζουν. 

γ) Διαμορφώνει και αποτυπώνει τις προτεραιότητες 
των διεπιστημονικών ομάδων για το σύνολο των πα¬ 
ρεμβάσεων που ορίζονται στην παρ. 2. 

δ) Συνεδριάζει, με ευθύνη του/της Προϊσταμένου/ης, 
τακτικά τουλάχιστον μία (1) φορά το μήνα και έκτακτα 
όποτε κρίνεται αναγκαίο, ύστερα από πρόσκληση του/ 
της Προϊσταμένου/ης. Η σύγκληση του Συλλόγου Εκπαι¬ 
δευτικού Προσωπικού προς συνεδρίαση είναι υποχρε¬ 
ωτική αν το ζητήσει εγγράφως από τον/την Προϊστά- 
μενο/η, προσδιορίζοντας και το προς συζήτηση θέμα, 
το ένα τρίτο (1 /3) τουλάχιστον του συνόλου των μελών 
του ή ο/η Συντονιστής/τρια Εκπαιδευτικού Έργου Ειδι¬ 
κής Αγωγής και Ενταξιακής Εκπαίδευσης του οικείου 
ΠΕ.Κ.Ε.Σ. ή η τριμελής επιτροπή της παρ. 6 του άρθρου 
8 του ν. 4547/2018 ή ο/η οικείος Περιφερειακός Διευθυ- 
ντής/ντρια Εκπαίδευσης. 

ε) Σχεδιάζει τον ετήσιο προγραμματισμό των δρά¬ 
σεων του Κ.Ε.Σ.Υ. στην αρχή του σχολικού έτους, όπου 
τίθενται συγκεκριμένοι στόχοι για την επίτευξη της απο¬ 
στολής του Κ.Ε.Σ.Υ.. Στις συνεδριάσεις παρακολουθείται 
η υλοποίηση του προγραμματισμού, κατά τη διάρκεια 
του σχολικού έτους, με σκοπό την επανεξέταση και 
ανατροφοδότηση του προγραμματισμού αυτού και τη 
διαρκή βελτίωση της ποιότητας του παρεχόμενου έρ¬ 
γου του. Με τη λήξη του σχολικού έτους προβαίνει σε 
έκθεση αποτίμησης του ετήσιου προγραμματισμού, με 
σκοπό την εκτίμηση του βαθμού επίτευξης των στόχων 
που είχαν τεθεί, τον εντοπισμό των δυσκολιών και των 
προβλημάτων που προέκυψαν κατά την υλοποίηση του 
προγραμματισμού και τον τρόπο αντιμετώπισής τους, 
καθώς και τη διατύπωση προτάσεων βελτίωσης για το 
επόμενο σχολικό έτος. Οι εκθέσεις τόσο του προγραμμα¬ 
τισμού όσο και της τελικής αποτίμησης υποβάλλονται, με 
ευθύνη του/της Προϊσταμένου/ης, στο οικείο ΠΕ.Κ.Ε.Σ. 

στ) Σχεδιάζει και υλοποιεί επιμορφωτικές δράσεις, σε 
συνεργασία με τα ΠΕ.Κ.Ε.Σ. και τα Κ.Ε.Α. και μπορεί να 
συμμετέχει στην υλοποίηση των επιμορφωτικών προ¬ 
γραμμάτων που οργανώνονται από τα ΠΕ.Κ.Ε.Σ. ή τα Κ.Ε.Α. 

ζ) Προωθεί συνεργασίες με Α.Ε.Ι. και άλλους εκπαι¬ 
δευτικούς και κοινωνικούς φορείς και συμβάλλει στην 
ευαισθητοποίηση της ευρύτερης κοινότητας σε θέματα 
αρμοδιότητας των Κ.Ε.Σ.Υ. 

η) Κατά τα λοιπά για τη λειτουργία του Συλλόγου Εκ¬ 
παιδευτικού Προσωπικού του Κ.Ε.Σ.Υ. εφαρμόζονται οι 
διατάξεις περί συλλογικών οργάνων του Κώδικα Διοικη¬ 
τικής Διαδικασίας (ν. 2690/1999, Α'45). 

3. Η γραμματειακή υποστήριξη και η τήρηση των πρα¬ 
κτικών των συνεδριάσεων του Συλλόγου Εκπαιδευτικού 
Προσωπικού αποτελούν αρμοδιότητα του διοικητικού 
υπαλλήλου του Κ.Ε.Σ.Υ. 

Άρθρο 14 

Καθήκοντα και αρμοδιότητες 

Εκπαιδευτικών και Ε.Ε.Π. 

Ι.Τα καθήκοντα και οι αρμοδιότητες των Εκπαιδευτι¬ 
κών και του Ε.Ε.Π. των Κ.Ε.Σ.Υ. είναι οι εξής: 

α) Υποστηρίζουν την επικοινωνία του Κ.Ε.Σ.Υ. με τις 
σχολικές μονάδες της περιοχής ευθύνης του και τη δια¬ 
σύνδεση με τις Ε.Δ.Ε.Α.Υ. και με τις ομάδες εκπαιδευτικής 
υποστήριξης μαθητών/τριών, σύμφωνα με την περ. α της 
παρ. 1 του άρθρου 11 του ν. 4547/2018. 

β) Προωθούν τις αρχές και τη φιλοσοφία της ενταξι- 
ακής εκπαίδευσης καθώς και ενταξιακές εκπαιδευτικές 
πρακτικές. 

γ) Συνεργάζονται υπό τον συντονισμό του/της Προϊ- 
σταμένου/ης του Κ.Ε.Σ.Υ. με τον/την Συντονιστή/ντρια 
Εκπαιδευτικού Έργου Ειδικής Αγωγής και Ενταξιακής Εκ¬ 
παίδευσης του οικείου ΠΕ.Κ.Ε.Σ., καθώς και με την τριμελή 
επιτροπή παρακολούθησης του έργου του Κ.Ε.Σ.Υ., σύμφω¬ 
να με την παρ. 6 του άρθρου 8 του ν. 4547/2018 (Α' 102). 

δ) Παρέχουν συμβουλευτική υποστήριξη στο διδα¬ 
κτικό προσωπικό των σχολικών μονάδων της περιοχής 
αρμοδιότητας του Κ.Ε.Σ.Υ., ανάλογα με την ειδικότητά 
τους, σχετικά με συγκεκριμένες μεθόδους και μέσα για 
τη βελτίωση της μαθησιακής διαδικασίας. 

ε) Λαμβάνουν μέρος σε όλες τις συνεδριάσεις και δι¬ 
αδικασίες του συλλόγου εκπαιδευτικού προσωπικού, 
όπως καθορίζονται στο άρθρο 12, καθώς και στις διεπι¬ 
στημονικές υποομάδες που συγκροτούνται για την επί¬ 
τευξη των στόχων και τη διεκπεραίωση των αιτημάτων 
που κατατίθενται στο Κ.Ε.Σ.Υ. 

στ) Συμμετέχουν στη συνεδρίαση της διεπιστημονικής 
ομάδας για την έκδοση της έκθεσης αξιολόγησης-γνω- 
μάτευσης σε σχέση με τους/τις μαθητές/τριες με αναπη¬ 
ρία ή/και ειδικές εκπαιδευτικές ανάγκες και καταθέτουν 
προφορικά και γραπτά τις απόψεις τους. Ενημερώνουν 
για τα μέσα αξιολόγησης που χρησιμοποίησαν και τα 
αποτελέσματά της και εισηγούνται επί όλων των θεμά¬ 
των που περιλαμβάνει η έκθεση αξιολόγησης - γνωμά¬ 
τευσης, σύμφωνα με την παρ. 2 του άρθρου 4. 

ζ) Εισηγούνται στην διεπιστημονική ομάδα στην οποία 
συμμετέχουν: 

αα) για τον καθορισμό των τεχνικών βοηθημάτων που 
έχουν ανάγκη οι μαθητές/τριες με αναπηρία ή/και ειδικές 
εκπαιδευτικές ανάγκες, 

ββ) για την καλύτερη πρόσβαση των μαθητών/τριών 
στουςχώρουςτου σχολείου, στη μαθησιακή διαδικασία 
μέσω της διαφοροποίησης της διδασκαλίας και της αξι¬ 
οποίηση ςτωνΤεχνολογιών Πληροφορίας και Επικοινω¬ 
νίας (Τ.Π.Ε.) στην εκπαίδευση, 


γγ) σχετικά με τρόπους διαφοροποίησης της αξιο¬ 
λόγησης των μαθητών/τριών με αναπηρία ή/και ειδι¬ 
κές εκπαιδευτικές ανάγκες είτε με την αντικατάσταση 
των γραπτών δοκιμασιών με προφορικές είτε με άλλης 
μορφής δοκιμασίες στις ενδοσχολικές ή προαγωγικές 
ή εισαγωγικές πανελλαδικές εξετάσεις, στις μεταλυκει- 
ακές σπουδές, καθώς και στις εξετάσεις του κρατικού 
πιστοποιητικού γλωσσομάθειας. 

η) Ενημερώνουν τους ατομικούς φακέλους των μα¬ 
θητών/τριών. 

θ) Οργανώνουν και υλοποιούν δράσεις ενημέρωσης, 
αξιολόγησης και υποστήριξης σε θέματα που σχετίζο¬ 
νται με τη συμβουλευτική στον επαγγελματικό προσα¬ 
νατολισμό και την υλοποίηση προγραμμάτων αγωγής 
σταδιοδρομίας. 

ι) Υποστηρίζουν συμβουλευτικά το προσωπικό των 
σχολικών μονάδων ως προς τη δημιουργία ασφαλούς 
και υποστηρικτικής σχολικής κουλτούρας που να ευνοεί 
την ψυχοκοινωνική υγεία και τη συναισθηματική ευη¬ 
μερία των μαθητών/τριών, ως προς την ενίσχυση της 
ακαδημαϊκής επίδοσης αυτών και ως προς τη διατύπωση 
ολιστικών πολιτικών και στρατηγικών σε σχέση με συ¬ 
γκεκριμένα ζητήματα όπως την αποφυγή της σχολικής 
διαρροής, τη διαχείριση περιστατικών σχολικής βίας, κ.α. 

ια) Παρίστανται, κατόπιν σχετικής πρόσκλησης των 
σχολικών μονάδων, σε συνεδριάσεις των Συλλόγων 
Διδασκόντων με θέμα τη σχεδίαση και την υλοποίηση 
του προγραμματισμού καθώς και την αποτίμηση του 
εκπαιδευτικού έργου ή/και για άλλα ζητήματα αρμο¬ 
διότητας του Κ.Ε.Σ.Υ., ενεργώντας υποστηρικτικά και 
συμβουλευτικά σε σχέση με τον καθορισμό στόχων και 
δράσεων, τον εντοπισμό και την ανάλυση των σημείων 
υπεροχής ή αδυναμιών, τον επανακαθορισμό στόχων 
και τη διατύπωση προτάσεων για τη βελτίωση του εκ¬ 
παιδευτικού έργου. 

ιβ) Εισηγούνται την κατάρτιση προγραμμάτων πρώιμης 
εκπαιδευτικής παρέμβασης και έχουν την ευθύνη για την 
παρακολούθηση της υλοποίησης και υποστήριξης αυτών. 

ιγ) Συμμετέχουν στα προγράμματα ενημέρωσης και 
ευαισθητοποίησης εκπαιδευτικών, γονέων, μαθητών και 
γενικότερα της κοινότητας για θέματα αρμοδιότητας 
του Κ.Ε.Σ.Υ. 

2. Σε κάθε περίπτωση η συμμετοχή κάθε μέλους του 
προσωπικού στις ενέργειες της παρ. 1 γίνεται υπό το συ¬ 
ντονισμό του Προϊσταμένου, λαμβάνοντας υπόψη τις 
αποφάσεις του συλλόγου εκπαιδευτικού προσωπικού 
σχετικά με τον προγραμματισμό του έργου του Κ.Ε.Σ.Υ. 
και την υλοποίηση των δράσεων αυτού. 

Άρθρο 15 

Καθήκοντα και αρμοδιότητες εκπαιδευτικών 
με εξειδίκευση στην Ειδική Αγωγή και Εκπαίδευση 

1. Οι εκπαιδευτικοί των Κ.Ε.Σ.Υ. με εξειδίκευση στην 
Ειδική Αγωγή και Εκπαίδευση (Ε.Α.Ε.) μεριμνούν για 
ζητήματα μαθησιακής αξιολόγησης και υποστήριξης 
των μαθητών/τριών της περιοχής αρμοδιότητάς τους, 
καθώς και για την υποστήριξη καινοτόμων διδακτικών 
πρακτικών και αναβάθμισης συνολικά του εκπαιδευτικού 
έργου των σχολείων. 

2. Τα καθήκοντα και οι αρμοδιότητες των εκπαιδευτι¬ 
κών με εξειδίκευση στην Ε.Α.Ε. είναι τα εξής: 

α) Έχουν την ευθύνη, ως μέλη των διεπιστημονικών 
ομάδων, για τη διενέργεια της εκπαιδευτικής αξιολό¬ 
γησης των μαθητών/τριών σε ατομικό ή/και ομαδικό 
επίπεδο, καθώς και για την ανίχνευση πιθανών φραγμών 
στη μάθηση που ανακύπτουν στη σχολική κοινότητα για 
το σύνολο των μαθητών/τριών. 

β) Συνεργάζονται με τους/τις εκπαιδευτικούς των τμη¬ 
μάτων των μαθητών/τριών για τη συγκέντρωση στοιχεί¬ 
ων σχετικά με το εκπαιδευτικό ιστορικό αυτών και τη 
λήψη πληροφοριών σχετικά με τις δυνατότητες και τις 
δυσκολίες στη διδασκαλία και στη μάθηση καθώς και 
για τις κλίσεις και ενδιαφέροντα αυτών. 

γ) Συνεργάζονται με τις Ε.Δ.Ε.Α.Υ., τις ομάδες υποστή¬ 
ριξης και παρακολούθησης των μαθητών/τριών και τους 
εκπαιδευτικούς των σχολείων, για την υποστήριξη αυ¬ 
τών σε θέματα σύνταξης και εξειδίκευσηςτων βασικών 
αξόνων των Ε.Π.Ε. των μαθητών/τριών ή για τη σχεδίαση 
ομαδικών προγραμμάτων εκπαιδευτικής υποστήριξης 
και υποστηρίζουν τους/τις εκπαιδευτικούς σε σχέση με 
την αποτελεσματική εφαρμογή και επαναξιολόγηση των 
προγραμμάτων αυτών. 

δ) Λειτουργούν συμβουλευτικά στους/στις εκπαι¬ 
δευτικούς σε σχέση με ζητήματα βέλτιστης διδακτικής 
πρακτικής, διαφοροποίησης του αναλυτικού προγράμ¬ 
ματος, αναπηρίας ή/και ειδικών εκπαιδευτικών αναγκών, 
αποδοχής της διαφορετικότητας και αξιοποίησης της 
ετερογένειαςτου μαθητικού πληθυσμού. 

ε) Υποστηρίζουν την εφαρμογή των εκπαιδευτικών 
καινοτομιών οι οποίες εισάγονται στην εκπαίδευση σχε¬ 
τικά με ζητήματα αρμοδιότητας των Κ.Ε.Σ.Υ. 

στ) Ενημερώνουν τους γονείς για τα αποτελέσματα 
της αξιολόγησης για θέματα αρμοδιότητάς τους και 
τους υποστηρίζουν, ώστε να βρίσκονται σε συνεχή συ¬ 
νεργασία με το Κ.Ε.Σ.Υ. και τους/τις εκπαιδευτικούς του 
σχολείου και να συνεργάζονται και να ενημερώνονται 
τακτικά για την πρόοδο των παιδιών τους. 

3. Οι εκπαιδευτικοί του κλάδου Νηπιαγωγών, εκτός των 
καθηκόντων και αρμοδιοτήτων της παρ. 1, σχεδιάζουν 
και υποστηρίζουν την υλοποίηση: α) αντισταθμιστικών 
προγραμμάτων στα νηπιαγωγεία, με σκοπό την υποστή¬ 
ριξη των νηπίων που ενδέχεται λόγω περιβαλλοντικών 
συνθηκών να εμφανίσουν μαθησιακές δυσκολίες και β) 
προγραμμάτων πρώιμης παρέμβασης, σε συνεργασία 
με το υπόλοιπο προσωπικό των Κ.Ε.Σ.Υ., και γενικά έχουν 
την ευθύνη για την πρώιμη και έγκαιρη εκπαιδευτική 
παρέμβαση και τη στήριξη των παιδιών νηπιακής ηλικίας 
και των οικογενειών τους. 

4. Οι εκπαιδευτικοί Δευτεροβάθμιας Εκπαίδευσης, 
σε συνεργασία με το υπόλοιπο προσωπικό των Κ.Ε.Σ.Υ., 
εκτός των καθηκόντων και αρμοδιοτήτων της παρ. 1, 
φροντίζουν για την ευαισθητοποίηση των εκπαιδευτικών 
των σχολείων της βαθμίδας τους σε θέματα αντιμετώπι¬ 
σης προβλημάτων των μαθητών/τριών εφηβικής ηλικίας 
συμπεριλαμβανομένων και των μαθητών με αναπηρία 
ή/και ειδικές εκπαιδευτικές ανάγκες. Επίσης, υπό το συ¬ 
ντονισμό και προγραμματισμό του Προϊσταμένου του 
Κ.Ε.Σ.Υ. και του Συντονιστή εκπαιδευτικού έργου για την 


ειδική αγωγή και ενταξιακή εκπαίδευση: α) υλοποιούν 
ενημερωτικές-επιμορφωτικές συναντήσεις με εκπαιδευ¬ 
τικούς και μαθητές/τριεςγιατην ενημέρωση σχετικά με 
τη διαδικασία εξέτασης μαθητών/τριων με αναπηρία ή 
και ειδικές εκπαιδευτικές ανάγκες και β) κατά τη διάρκεια 
των εισαγωγικών πανελλαδικών εξετάσεων παρίστανται 
στα ειδικά εξεταστικά κέντρα και υποστηρίζουν το έργο 
των αρμόδιων επιτροπών για την εξέταση των μαθητών/ 
τριών με αναπηρία και ειδικές εκπαιδευτικές ανάγκες, με 
την παροχή διευκρινίσεων ή επεξηγήσεων σε θέματα 
ειδικών εκπαιδευτικών αναγκών, εφόσον τους ζητηθούν 
από τις επιτροπές. 

5. Στα Κ.Ε.Σ.Υ. αν για οποιοδήποτε λόγο απουσιάζουν 
εκπαιδευτικοί κάποιας βαθμίδας, η αξιολόγηση και η 
στήριξη μαθητών/τριών δύναται να υλοποιείται από 
εκπαιδευτικό άλλης βαθμίδας. 

Άρθρο 16 

Καθήκοντα και αρμοδιότητες 
των εκπαιδευτικών με εξειδίκευση 
στη συμβουλευτική στον επαγγελματικό 
προσανατολισμό 

1. Οι εκπαιδευτικοί με εξειδίκευση στη συμβουλευτική 
στον επαγγελματικό προσανατολισμό που υπηρετούν 
στα Κ.Ε.Σ.Υ. είναι υπεύθυνοι για την εκπλήρωση των 
στόχων των Κ.Ε.Σ.Υ. σχετικά με την παροχή υπηρεσιών 
που σχετίζονται με τον επαγγελματικό προσανατολισμό, 
όπως προβλέπονται στην υποπερ. ββ της περ. βτης παρ. 2 
του άρθρου 7 του ν. 4547/2018. 

2. Ειδικότερα, οι εκπαιδευτικοί με εξειδίκευση στη 
συμβουλευτική στον επαγγελματικό προσανατολισμό 
που υπηρετούν στα Κ.Ε.Σ.Υ. είναι υπεύθυνοι για θέματα 
που αφορούν: 

α) Την ομαλή μετάβαση των μαθητών/τριών στην ενή¬ 
λικη ζωή και για την υποστήριξη αυτών για τη διαμόρ¬ 
φωση της εργασιακής τους ταυτότητας. 

β) Την οργάνωση και εποπτεία των προγραμμάτων 
αγωγής σταδιοδρομίας της περίπτ. γ, σε συνεργασία με 
άλλα μέλη του προσωπικού των Κ.Ε.Σ.Υ. και τους/τις εκ¬ 
παιδευτικούς των σχολικών μονάδων. 

γ)Την εισήγηση προς το Σύλλογο Εκπαιδευτικού Προ¬ 
σωπικού του Κ.Ε.Σ.Υ. για την έγκριση των προγραμμάτων 
αγωγής σταδιοδρομίας, τα οποία υποβάλλονται από τις 
σχολικές μονάδες. 

δ) Την οργάνωση και υλοποίηση επισκέψεων στις σχο¬ 
λικές μονάδες περιοχής ευθύνης του Κ.Ε.Σ.Υ., με σκοπό: 

αα)Την ενημέρωση της κοινότητας των μαθητών/τρι¬ 
ών, εκπαιδευτικών, και γονέων σχετικά με ζητήματα που 
αφορούν στα συστήματα εκπαίδευσης και στις εκάστοτε 
μεταβολές τους, στις διαδικασίες μετάβασης στη μετα- 
λυκειακή και τριτοβάθμια εκπαίδευση, στα ιδιαίτερα 
χαρακτηριστικά των μετα-λυκειακών και τριτοβάθμιων 
σχολών, στις τάσεις και τα χαρακτηριστικά της αγοράς 
εργασίας και στις απαιτούμενες δεξιότητες ζωής. 

ββ) Την ευαισθητοποίηση της κοινότητας των μαθη¬ 
τών/τριών, εκπαιδευτικών, γονέων σχετικά με ζητήμα¬ 
τα που αφορούν στην αναγκαιότητα της έγκαιρης και 
έγκυρης διερεύνησης και πληροφόρησης σχετικά με τις 
εκπαιδευτικές και εργασιακές επιλογές, στη χρησιμότητα 

της συμβουλευτικής υποστήριξης των μαθητών/τριών 
πριν από τη διαδικασία και κατά τη διαδικασία λήψης 
απόφασης και στη χρησιμότητα της ανάπτυξης δεξιό¬ 
τητας αυτοπληροφόρησης. 

γγ) Τη διερεύνηση αντιλήψεων, δυσλειτουργικών 
πεποιθήσεων ή προκαταλήψεων της κοινότητας των 
μαθητών/τριών, εκπαιδευτικών και γονέων σχετικά με 
το φύλο, την κοινωνική ή οικονομική τάξη, το έθνος, τη 
γλώσσα, την αναπηρία, τη θρησκεία, κ.α. και οι οποίες 
παρεμποδίζουν μια ικανοποιητική για το άτομο εκπαι¬ 
δευτική και εργασιακή επιλογή. 

δδ) Την καλλιέργεια θετικής στάσης απέναντι στην 
αλλαγή. 

εε) Την εμψύχωση βιωματικών εργαστηρίων με τη 
συμμετοχή μαθητών/τριών, εκπαιδευτικών, γονέων με 
γενικές αλλά και ειδικές θεματικές που αφορούν στη 
συμβουλευτική στον επαγγελματικό προσανατολισμό 
και στα ιδιαίτερα ζητήματα των σχολείων. 

ε) Τη διοργάνωση και υλοποίηση, στην τοπική κοινό¬ 
τητα, ενημερωτικών συναντήσεων και επιμορφωτικών 
ημερίδων με γενικές και ειδικές θεματικές που αφορούν 
στη συμβουλευτική στον επαγγελματικό προσανατο¬ 
λισμό και στα ιδιαίτερα ζητήματα των περιοχών των 
σχολείων. 

στ) Τη διοργάνωση και υλοποίηση επισκέψεων σε χώ¬ 
ρους εργασίας και τη γνωριμία με παλιά και νέα επαγγέλ¬ 
ματα, σε συνεργασία με τους συλλόγους διδασκόντων, 
τους φορείς της τοπικής κοινωνίας (Δήμους, Επιμελητή¬ 
ρια, Μέσα Μαζικής Ενημέρωσης, φορείς σχετικούς με 
τον επαγγελματικό προσανατολισμό, επαγγελματικούς 
συλλόγους). 

ζ) Τη διοργάνωση και υλοποίηση επισκέψεων σε Α.Ε.Ι. 
η) Τη διοργάνωση και υλοποίηση επισκέψεων επαγ- 
γελματιών και εκπροσώπων επαγγελμάτων στις σχολικές 
μονάδες, σε συνεργασία με τους Συλλόγους Διδασκόντων. 

θ)Την υλοποίηση ατομικών υποστηρικτικών συνεδρι¬ 
ών σε μαθητές/τριες Β' και Γ' Λυκείου με στόχο: 

αα) τη διερεύνηση επιθυμιών, προσδοκιών, συναισθη¬ 
μάτων, πεποιθήσεων, δυσκολιών, ιδιαίτερων ικανοτήτων 
και δεξιοτήτων που καθορίζουν τον τρόπο και την επι¬ 
λογή επαγγέλματος, 

ββ) τη διευκόλυνση για την αντιμετώπιση εσωτερικών 
ή εξωτερικών εμποδίων, προκειμένου να αξιοποιηθούν 
οι δυνατότητες, να ικανοποιηθούν οι επιθυμίες και να 
δομηθεί ένα κατάλληλο σχέδιο δράσης προκειμένου οι 
μαθητές/τριες να μεταβούν ελεύθερα, ομαλά και ικανο¬ 
ποιητικά στην νέα εκπαιδευτική ή/και εργασιακή ζωή, 
γγ) την ενίσχυση ζητημάτων αυτογνωσίας και αυτοα- 
ποτελεσματικότητας και 

δδ) τη συνδρομή στη συμπλήρωση του μηχανογρα¬ 
φικού δελτίου υποψηφίου/ίας για την εισαγωγή στην 
Τριτοβάθμια Εκπαίδευση. 

3. Προκειμένου για την ολιστική διερεύνηση, αποτε¬ 
λεσματικότερη παρέμβαση και επίτευξη των ανωτέρω 
στόχων, οι εκπαιδευτικοί με εξειδίκευση στη συμβουλευ¬ 
τική στον επαγγελματικό προσανατολισμό που υπηρε¬ 
τούν στα Κ.Ε.Σ.Υ. συνεργάζονται σε τακτική βάση με τα 
άλλα μέλη του προσωπικού των Κ.Ε.Σ.Υ. και ειδικότερα με 
τους Ψυχολόγους, Κοινωνικούς Λειτουργούς και άλλους 


εκπαιδευτικούς, στο πλαίσιο του κοινού σχεδιασμού και 
προγραμματισμού του έργου των Κ.Ε.Σ.Υ. 

Άρθρο 17 

Καθήκοντα και αρμοδιότητες Ψυχολόγου 

1. Ο/Η Ψυχολόγος του Κ.Ε.Σ.Υ. φροντίζει για την προα¬ 
γωγή της ψυχοσυναισθηματικής, κοινωνικής και γνωστι¬ 
κής ανάπτυξης των μαθητών/τριών και την ενδυνάμωση 
όλων των εμπλεκομένων στην εκπαιδευτική διαδικασία. 

2. Ειδικότερα, ο Ψυχολόγος ασκεί τις παρακάτω αρ¬ 
μοδιότητες: 

α) Διερευνά και αξιολογεί σε συνεργασία με τα άλλα 
μέλη της διεπιστημονικής υποομάδας και τους/τις εκπαι¬ 
δευτικούς του σχολείου το είδος των δυσκολιών αλλά 
και των πιθανών φραγμών στη μάθηση και στην ισότι¬ 
μη πρόσβαση στην εκπαίδευση που αντιμετωπίζουν τα 
άτομα με αναπηρία ή/και ειδικές εκπαιδευτικές ανάγκες 
αλλά και το σύνολο των μαθητών/τριών των σχολικών 
μονάδων της περιοχής ευθύνης του Κ.Ε.Σ.Υ. 

β) Αξιολογεί μαθητές που χρήζουν υποστήριξης αξιο- 
ποιώντας σύγχρονες επιστημονικές μεθόδους και μέσα 
όπως παρατήρηση, συνέντευξη με τον/την μαθητή/τρια 
και την οικογένεια, ενημέρωση από το προσωπικό του 
σχολείου και κατάλληλα ψυχοτεχνικά μέσα, αποσκοπώ- 
ντας στο να διαμορφώσει μια ολοκληρωμένη εκτίμηση 
των αναγκών. 

γ) Αξιολογεί τους/τις μαθητές/τριες με αναπηρία ή/ 
και ειδικές εκπαιδευτικές ανάγκες που πρόκειται να αλ¬ 
λάξουν εκπαιδευτικό πλαίσιο ή να αποφοιτήσουν και σε 
συνεργασία με τα άλλα μέλη της διεπιστημονικής υπο¬ 
ομάδας και τους/τις εκπαιδευτικούς με εξειδίκευση στη 
συμβουλευτική στον επαγγελματικό προσανατολισμό 
συμβάλλει στην ομαλή μετάβαση στο επόμενο εκπαι¬ 
δευτικό ή επαγγελματικό πλαίσιο. 

δ) Παρέχει, όταν κρίνεται απαραίτητο, ψυχολογική 
στήριξη και ενημέρωση, σε ατομική ή ομαδική βάση 
στους/στις μαθητές/τριες με αναπηρία ή/και ειδικές 
ανάγκες αλλά και στο σύνολο των μαθητών/τριών των 
σχολικών μονάδων. 

ε) Σε συνεργασία με το υπόλοιπο προσωπικό του 
Κ.Ε.Σ.Υ., τους/τις εκπαιδευτικούς των σχολείων, τους γο¬ 
νείς αλλά και τους ίδιους τους/τις μαθητές/τριες, όπου 
αυτό κρίνεται εφικτό, σχεδιάζει και υλοποιεί συμβου¬ 
λευτικές παρεμβάσεις (εξατομικευμένες ή και ομαδικές), 
στοχευμένες δράσεις ενδυνάμωσης συγκεκριμένων με¬ 
λών ή ομάδων της μαθητικής κοινότητας καθώς και προ¬ 
γράμματα ποικίλης θεματολογίας της ειδικότητάς του/ 
της, τα οποία προάγουν την αυτοεκτίμηση, την ανοχή 
στο διαφορετικό, την αλληλεγγύη και την ικανότητα δι¬ 
αχείρισης του άγχους και των συγκρούσεων των μελών 
της εκπαιδευτικής κοινότητας. 

στ) Σε συνεργασία με το υπόλοιπο προσωπικό του 
Κ.Ε.Σ.Υ., με τους/τις εκπαιδευτικούς των σχολείων και 
τους γονείς σχεδιάζει και υλοποιεί προγράμματα πρώι¬ 
μης παρέμβασης και μετάβασης σε άλλες βαθμίδες εκ¬ 
παίδευσης και εκπαιδευτικά πλαίσια και φροντίζει για 
τη συνεχή αξιολόγηση της αποτελεσματικότητάςτους. 

ζ) Σε συνεργασία με τα υπόλοιπα μέλη της διεπι¬ 
στημονικής ομάδας, παρέχει υποστήριξη στους/στις 

εκπαιδευτικούς του σχολείου σε ζητήματα αναπηρίας 
ή/και ειδικών εκπαιδευτικών αναγκών, αποδοχής της 
διαφορετικότητας και αξιοποίησης της ετερογένειας του 
μαθητικού πληθυσμού, ενδυνάμωσης συγκεκριμένων 
μελών ή ευάλωτων ομάδων της σχολικής κοινότητας, 
ανάπτυξης συνεργατικών πρακτικών, ψυχοκοινωνικής 
στήριξης όλων των μαθητών/τριών, αντιμετώπισης κα¬ 
ταστάσεων με απώτερο σκοπό την ενδυνάμωση του 
σχολείου ώστε να λειτουργεί υποστηρικτικά για όλους 
τους/τις μαθητές/τριες χωρίς διακρίσεις και να προλαμ¬ 
βάνει τη σχολική αποτυχία και τη σχολική διαρροή και 
τη διασφάλιση ότι κάθε παιδί μαθαίνει σε ένα υγιές και 
υποστηρικτικό περιβάλλον. 

η) Παρέχει ψυχολογική υποστήριξη, όταν κρίνεται 
αναγκαίο, στους γονείς και στις οικογένειες των μα¬ 
θητών/τριών, ανάλογα με τις εκάστοτε διαπιστωμένες 
ψυχολογικές ανάγκες και γενικά έχει την ευθύνη για την 
κατάρτιση και εφαρμογή προγραμμάτων συμβουλευτι¬ 
κής οικογενειών σε ζητήματα εκπαίδευσης στις σχέσεις 
γονέων-παιδιών, συμβουλευτικής για συναισθηματική 
στήριξη σε θέματα οικογένειας, καθοδήγησης για την 
ανάγκη πρόσθετων παρεμβάσεων κ.α. 

θ) Υποστηρίζει την εφαρμογή προγραμμάτων πρωτο¬ 
γενούς ή δευτερογενούς πρόληψης και προαγωγής της 
ψυχικής υγείας, στις σχολικές μονάδες. 

ι) Συνεργάζεται με υπηρεσίες του Υπουργείου Υγείας 
προκειμένου για περιπτώσεις περαιτέρω αξιολόγησης 
μαθητών/τριών ή με άλλες υπηρεσίες ψυχικής υγείας της 
κοινότητας προκειμένου για την ψυχοσυναισθηματική 
υποστήριξη συγκεκριμένων οικογενειών. 

ια) Συμμετέχει στα προγράμματα ευαισθητοποίησης, 
ενημέρωσης, έγκαιρης παρέμβασης και επιμορφωτικών 
δράσεων με αποδέκτες το σύνολο των εμπλεκομένων 
στη σχολική κοινότητα και με έμφαση σε ζητήματα υπο¬ 
στήριξης των μαθητών/τριών, διαχείρισης δυναμικών 
στη σχολική τάξη, διαχείρισης του άγχους και των συ¬ 
γκρούσεων που διοργανώνει το Κ.Ε.Σ.Υ. υπό την επο- 
πτείατου οικείου ΠΕ.Κ.Ε.Σ.. 

Άρθρο 18 

Καθήκοντα και αρμοδιότητες 

Κοινωνικού Λειτουργού 

1. Ο/Η Κοινωνικός Λειτουργός έχει αρμοδιότητα για θέ¬ 
ματα προαγωγής της ψυχοκοινωνικής και γνωστικής ανά¬ 
πτυξης των μαθητών/τριών με βάση τις αρχές των ίσων 
δικαιωμάτων και ευκαιριών στην εκπαιδευτική διαδικασία. 

2. Ο/Η Κοινωνικός Λειτουργός εστιάζει ιδιαίτερα: α) σε 
κοινωνικούς, οικονομικούς, πολιτισμικούς, περιβαλλο¬ 
ντικούς και οικογενειακούς παράγοντες που εμποδίζουν 
την πρόσβαση των μαθητών/τριών στο σχολείο, επηρεά¬ 
ζοντας την ομαλή σχολική φοίτηση, τη μελέτη στο σπίτι, 
τη συμμετοχή στη μάθηση και τη σχολική επίδοση, β) σε 
παράγοντες του οικογενειακού περιβάλλοντος και της 
κοινωνικής ζωής που οδηγούν σε περιθωριοποίηση και 
αποκλεισμό στη συμμετοχή σε κοινωνικές και ψυχαγω¬ 
γικές δραστηριότητες που συνάδουν με τα δικαιώματα 
του παιδιού και γ) στη διαμόρφωση ενός εξωσχολικού 
περιβάλλοντος της κοινότητας των μαθητών/τριών, με 
σκοπό την ανάδειξη της ανάγκης κάλυψης της φροντί¬ 


δας και προστασίας των παιδιών, με βάση τις αρχές της 
παιδαγωγικής της ένταξης, της κοινωνικής δικαιοσύνης 
και κοινωνικής αλληλεγγύης. 

3. Ειδικότερα ο/η Κοινωνικός Λειτουργός ασκεί τις πα¬ 
ρακάτω αρμοδιότητες: 

α) Διερευνά και αξιολογεί, σε συνεργασία με τα μέλη 
της διεπιστημονικής υποομάδας και τους εκπαιδευτι¬ 
κούς, το είδος των δυσκολιών αλλά και των πιθανών 
φραγμών στη μάθηση και στην ισότιμη πρόσβαση στην 
εκπαίδευση που αντιμετωπίζουν οι μαθητές/τριες με 
αναπηρία ή/και ειδικές εκπαιδευτικές ανάγκες αλλά και 
το σύνολο των μαθητών/τριών των σχολικών μονάδων. 

β) Αντλεί πληροφορίες από τους γονείς ή κηδεμόνες 
και αν κρίνεται απαραίτητο από εκπαιδευτικούς του σχο¬ 
λείου φοίτησης του/της μαθητή/τριας με σκοπό, αφενός, 
την κατάρτιση του κοινωνικού, οικογενειακού και ατο¬ 
μικού ιστορικού του/της μαθητή/τριας, το οποίο κατα¬ 
χωρίζεται στον ατομικό του φάκελο και, αφετέρου, τον 
σχεδίασμά των αναγκαίων παρεμβάσεων υποστήριξης 
των μαθητών/τριών και των οικογενειών τους. 

γ) Ενημερώνει τους γονείς για το έργο και τους στόχους 
του Κ.Ε.Σ.Υ. και εστιάζει ιδιαίτερα στον εντοπισμό των 
κοινωνικών, οικονομικών, πολιτισμικών, περιβαλλοντι¬ 
κών και οικογενειακών παραγόντων που εμποδίζουν 
την πρόσβαση των μαθητών/τριών στο σχολείο, επη¬ 
ρεάζοντας την ομαλή σχολική φοίτηση, τη μελέτη στο 
σπίτι, τη συμμετοχή στη μάθηση και τη σχολική επίδοση. 

δ) Εντοπίζει τους παράγοντες του οικογενειακού πε¬ 
ριβάλλοντος και της κοινωνικής ζωής που οδηγούν, σε 
περιθωριοποίηση και αποκλεισμό στη συμμετοχή σε κοι¬ 
νωνικές και ψυχαγωγικές δραστηριότητες που συνάδουν 
με τα δικαιώματα του παιδιού. 

ε) Σε συνεργασία με τα υπόλοιπα μέλη της διεπιστημο¬ 
νικής ομάδας και τους/τις εκπαιδευτικούς του σχολείου 
συμβάλλει στη δημιουργία προσαρμοσμένων εξατομι- 
κευμένων ή ομαδικών προγραμμάτων ψυχοπαιδαγω¬ 
γικής και διδακτικής υποστήριξης καθώς και πρώιμης 
εκπαιδευτικής παρέμβασης. 

στ) Συνεργάζεται με την οικογένεια με στόχο τη δια¬ 
μόρφωση θετικής στάσης για τον σχολικό θεσμό, την 
εξασφάλιση των κατάλληλων όρων για την απρόσκοπτη 
συμμετοχή του/της μαθητή/τριας στη σχολική ζωή και 
την ανάπτυξη υγιών ενδοοικογενειακών σχέσεων και 
για τον σκοπό αυτό μπορεί να διενεργεί επισκέψεις στο 
οικογενειακό περιβάλλον του/της μαθητή/τριας. 

ζ) Ενημερώνει, διασυνδέει και διευκολύνει την οικο¬ 
γένεια στην επικοινωνία της με υπηρεσίες πρόνοιας και 
αρμόδιους φορείς παροχής κοινωνικών υπηρεσιών και 
υποστήριξης και δύναται να συνοδεύει τον/την μαθητή/ 
τρία και την οικογένειά του/της, κατόπιν αιτήματος τους, 
κατά τις συναντήσεις τους με αρμόδιους φορείς, όταν 
χρειάζεται, ιδίως σε έκτακτες ανάγκες. 

η) Στηρίζει συστηματικά, σε συνεργασία με τους/τις εκ¬ 
παιδευτικούς των σχολικών μονάδων, μαθητές/τριες που 
αντιμετωπίζουν προσωπικές ή άλλου είδους δυσκολίες. 

θ) Μεριμνά και καθοδηγεί την οικογένεια για τη δια¬ 
μόρφωση εξωσχολικού περιβάλλοντος με σκοπό την κά¬ 
λυψη των βασικών αναγκών, της φροντίδας και προστα- 

σίας των δικαιωμάτων των παιδιών, με βάση τις αρχές της 
ισότητας, της κοινωνικής δικαιοσύνης και αλληλεγγύης. 

ι) Αναλαμβάνει την επικοινωνία του Κ.Ε.Σ.Υ. με τις 
υπηρεσίες και τους φορείς της κοινωνικής πρόνοιας και 
εντοπίζει και συγκεντρώνει στοιχεία σχετικά με τη σχο¬ 
λική διαρροή. 

ια) Σε περίπτωση που προκύπτουν σαφείς ενδείξεις 
οικογενειακής παραμέλησης ή κακοποίησης ή άλλων 
σοβαρών προβλημάτων συνεργάζεται με αρμόδιες κοι¬ 
νωνικές υπηρεσίες του οικείου Δήμου και τις αρμόδιες 
δικαστικές αρχές. 

ιβ) Συνεργάζεται, όταν απαιτείται, με τους εκπαιδευ¬ 
τικούς των Σ.Μ.Ε.Α.Ε και τους Κοινωνικούς Λειτουργούς 
που υπηρετούν σε αυτές ή/και στα σχολεία γενικής και 
επαγγελματικής εκπαίδευσης. 

ιγ) Σε συνεργασία με τα υπόλοιπα μέλη της διεπιστη¬ 
μονικής ομάδας σχεδιάζει και υλοποιεί συμβουλευτικές 
παρεμβάσεις που αποσκοπούν στην αντιμετώπιση των 
ψυχοκοινωνικών αναγκών όλων των μαθητών/τριών και 
την ενίσχυση της ακαδημαϊκής τους επίδοσης. 

ιδ) Σε συνεργασία με τα υπόλοιπα μέλη της διεπιστη¬ 
μονικής ομάδας σχεδιάζει και υλοποιεί στοχευμένες δρά¬ 
σεις ενδυνάμωσης συγκεκριμένων μελών ή ομάδων της 
μαθητικής κοινότητας, όπως μαθητές/τριες με αναπη¬ 
ρία, πρόσφυγες, ρομά ή/και άλλες ευάλωτες κοινωνικά 
ομάδες. 

ιε) Σε συνεργασία με τους/τις εκπαιδευτικούς με εξει- 
δίκευση στη συμβουλευτική στον επαγγελματικό προ¬ 
σανατολισμό του Κ.Ε.Σ.Υ. μεριμνά για την ομαλή μετάβα¬ 
ση των μαθητών/τριών σε άλλη εκπαιδευτική βαθμίδα 
καθώς και στην ενήλικη ζωή και την αγορά εργασίας. 

ιστ) Σε συνεργασία με τα υπόλοιπα μέλη της διεπιστη¬ 
μονικής ομάδας παρέχει συμβουλευτική υποστήριξη 
στους/στις εκπαιδευτικούς του σχολείου σε ζητήματα 
αποδοχής της διαφορετικότητας και αξιοποίησης της 
ετερογένειαςτου μαθητικού πληθυσμού, ενδυνάμωσης 
συγκεκριμένων μελών ή ευάλωτων ομάδων της σχολι¬ 
κής κοινότητας, ανάπτυξης συνεργατικών πρακτικών, 
ψυχοκοινωνικής στήριξης όλων των μαθητών/τριών και 
αντιμετώπισης καταστάσεων κρίσης. 

ιζ) Σε συνεργασία με τα υπόλοιπα μέλη της διεπιστημο¬ 
νικής ομάδας, τους εκπαιδευτικούς των μαθητών/τριών, 
τους Διευθυντές, τους γονείς και άλλους επαγγελματίες 
υγείας και πρόνοιας μεριμνά ώστε να εξασφαλιστεί ότι 
κάθε παιδί μαθαίνει σε ένα υγιές και υποστηρικτικό πε¬ 
ριβάλλον και ενδυναμώνει το σχολείο ώστε να λειτουρ¬ 
γεί υποστηρικτικά για όλους τους μαθητές/τριες χωρίς 
διακρίσεις και να προλαμβάνει τη σχολική αποτυχία και 
τη σχολική διαρροή. 

ιη) Υποστηρίζει την ένταξη όλων των μαθητών/τριών 
στο σχολείο, καθώς και τις σχολικές μονάδες συνολικά 
ως προς την εγκαθίδρυση μίας ασφαλούς και υποστη¬ 
ρικτικής σχολικής κουλτούρας που να ευνοεί την ψυχο- 
κοινωνική υγεία και τη συναισθηματική ευημερία των 
μαθητών/τριών. 

ιθ) Σε συνεργασία με τα υπόλοιπα μέλη της διεπιστη¬ 
μονικής ομάδας, υποστηρίζει τις σχολικές μονάδες ως 
προς την διατύπωση προτεραιοτήτων και στόχων ψυ- 
χοκοινωνικής στήριξης των μαθητών/τριών, εντοπισμού 


εμποδίων στη μάθηση καθώς και εισαγωγής υποστηρι¬ 
κτικών μέτρων για το σύνολο της σχολικής κοινότητας. 

κ) Συνεργάζεται με υπηρεσίες των Υπουργείων Υγείας 
και Εργασίας, Κοινωνικής Ασφάλισης και Κοινωνικής Αλ¬ 
ληλεγγύης για περιπτώσεις περαιτέρω αξιολόγησης ή/και 
υποστήριξης μαθητών/τριών και των οικογενειών τους. 

κα) Συμμετέχει στα προγράμματα ευαισθητοποίησης 
και πρώιμης παρέμβασης που διοργανώνει το Κ.Ε.Σ.Υ.. 

κβ) Σε συνεργασία με τα υπόλοιπα μέλη της διεπιστη¬ 
μονικής ομάδας, προωθεί συνεργασίες ανάμεσα στα 
σχολεία, τις οικογένειες, επιστημονικούς και κοινωνικούς 
φορείς, υπηρεσίεςτης Δημοτικής και Περιφερειακής αυ¬ 
τοδιοίκησης και συμβάλλει στην ευαισθητοποίηση της 
ευρύτερης κοινότητας σε θέματα διαφορετικότητας, ψυ- 
χοκοινωνικής υγείας, επαγγελματικού προσανατολισμού 
και σύνδεσης της εκπαίδευσης με την αγορά εργασίας. 

Άρθρο 19 

Καθήκοντα και αρμοδιότητες 

Λογοθεραπευτή/τριας 

1. Ο/Η Λογοθεραπευτής/τρια έχει αρμοδιότητα επί 
ζητημάτων πρόληψης, αξιολόγησης, εισήγησης πλαισί¬ 
ου παρέμβασης και συμβουλευτικής σε θέματα αντιμε¬ 
τώπισης των δυσκολιών και διαταραχών λόγου, φωνής, 
ομιλίας και επικοινωνίας. 

2. Ειδικότερα, ο/η Λογοθεραπευτής/τρια συμμετέ¬ 
χει στη διεπιστημονική ομάδα αξιολόγησης, σύμφωνα 
με τα προβλεπόμενα στην παρ. 2 του άρθρου 5 του 
ν. 3699/2008, και ασκεί τις παρακάτω αρμοδιότητες: 

α) Αξιολογεί με ειδικά μέσα, δοκιμασίες και μεθόδους 
τις γλωσσικές-επικοινωνιακές ανάγκες των μαθητών/τρι¬ 
ών και συμμετέχει στη συνεδρίαση της διεπιστημονικής 
ομάδας για την έκδοση της έκθεσης αξιολόγησης-γνω- 
μάτευσης του/της μαθητή/τριας που έχει αξιολογήσει. 

β) Εισηγείται τους στόχους ειδικού προγράμματος 
λογοθεραπείας, για τους μαθητές που το έχουν ανάγκη, 
εντός του πλαισίου καθορισμού των βασικών αξόνων 
των Ε.Π.Ε. των μαθητών/τριών. 

γ) Συνεργάζεται με το Εκπαιδευτικό και Ειδικό Εκ¬ 
παιδευτικό Προσωπικό του Κ.Ε.Σ.Υ. στην εισήγηση για 
τη φοίτηση του μαθητή στο κατάλληλο εκπαιδευτικό 
πλαίσιο. 

δ) Ενημερώνει τους γονείς και τους παρέχει τις κατάλ¬ 
ληλες οδηγίες για την αντιμετώπιση των ειδικών ανα¬ 
γκών του/της μαθητή/τριας για λογοθεραπεία, όπου 
αυτό είναι αναγκαίο. 

ε) Συνεργάζεται και ενημερώνει υπεύθυνα τους/τις εκ¬ 
παιδευτικούς του σχολείου καθώς και τους γονείς, σχε¬ 
τικά με το αντικείμενό του, προκειμένου να επιτύχει τον 
απαιτούμενο συντονισμό των ενεργειών σχολείου και 
οικογένειας για τη βέλτιστη αντιμετώπιση των ειδικών 
εκπαιδευτικών αναγκών του/της μαθητή/τριας. 

στ) Συμμετέχει, σε συνεργασία με το υπόλοιπο προσωπικό 
του Κ.Ε.Σ.Υ., υπό το συντονισμό του ΠΕ.Κ.Ε.Σ., στη διοργάνω¬ 
ση και διεξαγωγή σεμιναρίων ενημέρωσης και επιμόρφω¬ 
σης για τους/τις εκπαιδευτικούς και το Ε.Ε.Π. και εισηγείται 
επί θεμάτων που αφορούν την ειδικότητά του/της. 

ζ) Ενημερώνει συστηματικά τον ατομικό φάκελο του/ 
της μαθητή/τριας, όσον αφορά τη πορεία της εκπαιδευ- 

τικής παρέμβασης και την πρόοδο του/της μαθητή/τριας 
στον τομέα της γλώσσας και επικοινωνίας. 

η) Σχεδιάζει και υλοποιεί σε μόνιμη βάση, μέσα σε ιδι¬ 
αίτερα διαμορφωμένο χώρο του Κ.Ε.Σ.Υ., εξατομικευμέ- 
να προγράμματα λογοθεραπείας για τους/τις μαθητές/ 
τριες που το έχουν ανάγκη. 

Άρθρο 20 

Καθήκοντα και αρμοδιότητες 

Εργοθεραπευτή/τριας 

1. Ο/Η Εργοθεραπευτής/τρια έχει αρμοδιότητα επί ζη¬ 
τημάτων πρόληψης, αξιολόγησης, εισήγησης πλαισίου 
παρέμβασης και συμβουλευτικής σε θέματα αντιμετώ¬ 
πισης των δυσκολιών, αισθητηριακής και αντιληπτικής 
επεξεργασίας, κινητικότητας και κοινωνικής αλληλεπί¬ 
δρασης, που επηρεάζουν την σχολική προσαρμογή και 
συμμετοχή των μαθητών/τριών. 

2. Ειδικότερα, ο/η Εργοθεραπευτής/τρια συμμετέχει 
στη διεπιστημονική ομάδα αξιολόγησης, σύμφωνα 
με τα προβλεπόμενα στην παρ. 2 του άρθρου 5 του 
ν. 3699/2008, και ασκεί τις παρακάτω αρμοδιότητες: 

α) Αξιολογεί τη συμμετοχή σε έργα-δραστηριότητες 
που αφορούν τη σχολική ζωή και τους παράγοντες που 
την επηρεάζουν, όπως: αα) σωματικούς και αντιληπτι¬ 
κούς περιορισμούς και γενικότερους φραγμούς στο 
περιβάλλον, ββ) δεξιότητες εκτέλεσης έργου, αισθητη¬ 
ριακής και αντιληπτικής επεξεργασίας, κινητικής και κοι¬ 
νωνικής αλληλεπίδρασης και γγ) τις ατομικές συνήθειες 
οργάνωσης και εκτέλεσης ρόλων. Συμμετέχει στη συνε¬ 
δρίαση της διεπιστημονικής ομάδας για την έκδοση της 
έκθεσης αξιολόγησης-γνωμάτευσης του/της μαθητή/ 
τριας που έχει αξιολογήσει. 

β) Εισηγείται τον κατάλληλο υποστηρικτικό εξοπλισμό 
και βοηθήματα καθώς και τις ειδικές διευθετήσεις στο 
σχολείο με τα απαραίτητα μέσα για την εξυπηρέτηση 
των αναγκών των μαθητών/τριων σε θέματα αυτοϋπη- 
ρέτησης, αυτόνομης μετακίνησης, προσαρμογής και 
οργάνωσης περιβάλλοντος τάξης και θέσης εργασίας, 
γραφοκινητικής και μαθησιακής ετοιμότητας και ανα¬ 
γκών αισθητηριακήςπρόσληψηςκαι επεξεργασίας του/ 
της μαθητή/τριας. 

γ) Συνεργάζεται με το Εκπαιδευτικό και Ειδικό Εκπαι¬ 
δευτικό Προσωπικό του Κ.Ε.Σ.Υ. σε θέματα ανίχνευσης, 
αξιολόγησης και έγκαιρης αποτελεσματικής αντιμετώπι- 
σηςτων προβλημάτων αισθητηριακής και αντιληπτικής 
επεξεργασίας, κινητικής και κοινωνικής αλληλεπίδρασης 
των μαθητών/τριών, εισηγείται τους στόχους ειδικού 
προγράμματος εργοθεραπείας, για τους/τις μαθητές/ 
τριες που το έχουν ανάγκη, εντός του πλαισίου καθο¬ 
ρισμού των βασικών αξόνων των Ε.Π.Ε. των μαθητών/ 
τριών και συμβάλλει στην εισήγηση για τη φοίτηση του/ 
της μαθητή/τριας στο κατάλληλο εκπαιδευτικό πλαίσιο. 

δ) Ενημερώνει τους γονείς και τους παρέχει τις κατάλ¬ 
ληλες οδηγίες για την αντιμετώπιση των ειδικών ανα¬ 
γκών του/της μαθητή/τριας για εργοθεραπεία, όπου 
αυτό είναι αναγκαίο. 

ε) Συνεργάζεται με τους/τις Εργοθεραπευτές/τριεςτων 
Σ.Μ.Ε.Α.Ε. καθώς και τους Εκπαιδευτικούς και το Ειδικό 
Βοηθητικό Προσωπικό των γενικών σχολείων, για τη 


διαμόρφωση κατάλληλων προγραμμάτων λειτουργι¬ 
κής προσαρμογής και βελτίωσης των δεξιοτήτων των 
μαθητών/τριών και προτείνει λειτουργικούς χειρισμούς 
σε θέματα δραστηριοτήτων καθημερινής ζωής των μα- 
θητών/τριων. 

στ) Χρησιμοποιεί ειδικές μεθόδους σε κατάλληλα εξο¬ 
πλισμένο εργαστήριο στο Κ.Ε.Σ.Υ., όπου υλοποιεί σε μό¬ 
νιμη βάση πρόγραμμα εργοθεραπείας με εκπαιδευτικό 
προσανατολισμό, για όσους/ες μαθητές/τριες το έχουν 
ανάγκη. Παρακολουθεί και εξετάζει την πρόοδο του/της 
μαθητή/τριας από πλευράς λειτουργικής προσαρμογής 
και βελτίωσης των δεξιοτήτων του, συνεργάζεται με τους 
γονείς και τους εκπαιδευτικούς, ενημερώνει τον ατομι¬ 
κό φάκελο του/της μαθητή/τριας και φροντίζει για την 
τακτική επαναξιολόγηση του/της. 

ζ) Συμμετέχει, σε συνεργασία με το υπόλοιπο προσω¬ 
πικό του Κ.Ε.Σ.Υ., υπό τον συντονισμό του ΠΕ.Κ.Ε.Σ., στη 
διοργάνωση και διεξαγωγή σεμιναρίων επιμόρφωσης 
Εκπαιδευτικών, Ειδικού Εκπαιδευτικού και Ειδικού Βο¬ 
ηθητικού Προσωπικού και εισηγείται επί θεμάτων που 
αφορούν την ειδικότητά του/της. 

η) Συνεργάζεται με υπηρεσίες του Υπουργείου Υγείας 
προκειμένου για την κάλυψη αναγκών των μαθητών που 
έχουν ανάγκη περαιτέρω αξιολόγησης και υποστήριξης. 

Άρθρο 21 

Καθήκοντα και αρμοδιότητες 

Φυσιοθεραπευτή/τριας 

1. Ο/Η Φυσιοθεραπευτής/τρια έχει αρμοδιότητα επί 
ζητημάτων πρόληψης, αξιολόγησης, εισήγησης πλαισίου 
παρέμβασης και συμβουλευτικής σε θέματα αντιμετώπι¬ 
σης των κινητικών δυσκολιών των μαθητών. 

2. Ειδικότερα, ο/η Φυσιοθεραπευτής/τρια συμμετέ¬ 
χει στη διεπιστημονική ομάδα αξιολόγησης, σύμφωνα 
με τα προβλεπόμενα στην παρ. 2 του άρθρου 5 του 
ν. 3699/2008, και ασκεί τις παρακάτω αρμοδιότητες: 

α) Αξιολογεί τον/την μαθητή/τρια ως προς τις ικανό¬ 
τητες και τις ανάγκες του/της στον κινητικό τομέα και 
συμμετέχει στη συνεδρίαση της διεπιστημονικής ομάδας 
για την έκδοση της έκθεσης αξιολόγησης-γνωμάτευσης 
του/της μαθητή/τριας που έχει αξιολογήσει. 

β) Εισηγείται τον κατάλληλο εξοπλισμό, τα υποστηρι¬ 
κτικά μέτρα και βοηθήματα καθώς και τις ειδικές διευθε¬ 
τήσεις στο σχολείο με τα απαραίτητα μέσα για την εξυ¬ 
πηρέτηση των κινητικών αναγκών του/της μαθητή/τριας. 

γ) Συνεργάζεται με το Εκπαιδευτικό και Ειδικό Εκπαι¬ 
δευτικό Προσωπικό του Κ.Ε.Σ.Υ. σε θέματα αξιολόγησης 
και έγκαιρης αποτελεσματικής αντιμετώπισηςτων κινη¬ 
τικών προβλημάτων των μαθητών/τριών. 

δ) Συνεργάζεται με τους/τις Φυσιοθεραπευτές/τριες 
και τους εκπαιδευτικούς φυσικής αγωγήςτων Σ.Μ.Ε.Α.Ε. 
καθώς και με τους εκπαιδευτικούς φυσικής αγωγής και 
το Ειδικό Βοηθητικό Προσωπικό των γενικών σχολείων 
για τη διαμόρφωση κατάλληλων προγραμμάτων κινη¬ 
τικότητας και ψυχοκινητικής ανάπτυξης των μαθητών/ 
τριών και προτείνει λειτουργικούς χειρισμούς σε θέματα 
δραστηριοτήτων καθημερινής ζωής των μαθητών/τριων. 

ε) Χρησιμοποιεί ειδικές μεθόδους σε κατάλληλα εξο¬ 
πλισμένο εργαστήριο στο Κ.Ε.Σ.Υ., όπου υλοποιεί σε 

μόνιμη βάση πρόγραμμα φυσιοθεραπείας για όσους/ 
ες μαθητές/τριες το έχουν ανάγκη. 

στ) Παρακολουθεί και εξετάζει την πρόοδο του/της 
μαθητή/τριας από πλευράς κινητικότητας, συνεργάζεται 
με τους γονείς, ενημερώνει τον ατομικό φάκελο του/της 
μαθητή/τριας και φροντίζει για την τακτική επαναξιολό¬ 
γηση του/της μαθητή/τριας. 

ζ) Συμμετέχει, σε συνεργασία με το υπόλοιπο προσω¬ 
πικό του Κ.Ε.Σ.Υ., υπό τον συντονισμό του ΠΕ.Κ.Ε.Σ., στη 
διοργάνωση και διεξαγωγή σεμιναρίων επιμόρφωσης 
εκπαιδευτικών, Ε.Ε.Π. και Ειδικού Βοηθητικού Προσω¬ 
πικού (Ε.Β.Π.) και εισηγείται επί θεμάτων που αφορούν 
την ειδικότητά του/της. 

η) Συνεργάζεται με υπηρεσίεςτου Υπουργείου Υγείας 
προκειμένου για την κάλυψη αναγκών των μαθητών/ 
τριών που έχουν ανάγκη περαιτέρω αξιολόγησης και 
υποστήριξης. 

Άρθρο 22 

Καθήκοντα και αρμοδιότητες του/της ειδικού/ 
της στην Ελληνική Νοηματική Γλώσσα 

1. Ο/Η Ειδικός/ή στην Ελληνική Νοηματική Γλώσσα 
(Ε.Ν.Γ.) των κωφών έχει αρμοδιότητα επί ζητημάτων αξι¬ 
ολόγησης, παρέμβασης και συμβουλευτικής σε θέματα 
αντιμετώπισης των ειδικών εκπαιδευτικών αναγκών των 
κωφών και βαρήκοων μαθητών/τριών. 

2. Ειδικότερα, ο/η Ειδικός/η στην Ε.Ν.Γ. συμμετέχει 
στη διεπιστημονική ομάδα αξιολόγησης, σύμφωνα 
με τα προβλεπόμενα στην παρ. 2 του άρθρου 5 του 
ν. 3699/2008 και ασκεί τις παρακάτω αρμοδιότητες: 

α) Αξιολογεί με ειδικά μέσα, δοκιμασίες και μεθόδους, 
τις εκπαιδευτικές καθώς και τις γλωσσικές και επικοινωνι- 
ακές ανάγκες κάθε κωφού/ης και βαρήκοου/κοης μαθη- 
τή/τριας τόσο για την ελληνική γλώσσα στην προφορική 
και γραπτή της μορφή, όσο και για την Ε.Ν.Γ. 

β) Συμμετέχει στη συνεδρίαση για την έκδοση της έκ¬ 
θεσης αξιολόγησης-γνωμάτευσης και έχει την ευθύνη 
για την εισήγηση των βασικών αξόνων του Ε.Π.Ε. κάθε 
κωφού/ης και βαρήκοου/κοης μαθητή/τριας που αξιο¬ 
λογείται στο Κ.Ε.Σ.Υ. 

γ) Εισηγείται την εφαρμογή κατάλληλων υποστηρικτι¬ 
κών μέτρων, μέσων και βοηθημάτων για κάθε μαθητή/ 
τρία στη σχολική μονάδα, στο σπίτι ή στο Κ.Ε.Σ.Υ., 
δ) Εισηγείται την κατάρτιση και έχει την ευθύνη εφαρ¬ 
μογής, μαζί με το υπόλοιπο προσωπικό του Κ.Ε.Σ.Υ., προ¬ 
γραμμάτων πρώιμης εκπαιδευτικής παρέμβασης και 
συμβουλευτικής γονέων στο Κ.Ε.Σ.Υ. για κωφούς/ές και 
βαρήκοους/οες μαθητές/τριες και τις οικογένειές τους. 

ε) Ενημερώνει τις οικογένειες των κωφών και βαρή¬ 
κοων μαθητών/τριών για τις ανάγκες των παιδιών τους, 
καταρτίζει και υλοποιεί σε μόνιμη βάση μαθήματα Ε.Ν.Γ. 
για μαθητές/τριες και μέλη των οικογενειών τους, καθώς 
και εκπαιδευτικούς κωφών μαθητών/τριών. 

στ) Συνεργάζεται και ενημερώνει τους/τις εκπαιδευτικούς 
του σχολείου που φοιτούν κωφοί/φες και βαρήκοοι/κοες 
μαθητές/τριες, παρακολουθεί την πρόοδό τους και υπο¬ 
στηρίζει το έργο των εκπαιδευτικών σε περιοδική βάση. 

ζ) Συμμετέχει, σε συνεργασία με το υπόλοιπο προσω¬ 
πικό του Κ.Ε.Σ.Υ., υπό τον συντονισμό του ΠΕ.Κ.Ε.Σ., στη 


διοργάνωση και διεξαγωγή σεμιναρίων επιμόρφωσης 
εκπαιδευτικών και εισηγείται επί θεμάτων που αφορούν 
την ειδικότητά του/της. 

η) Συμμετέχει στις εξεταστικές επιτροπές των πα¬ 
νελλαδικών εξετάσεων για κωφούς/ες και βαρήκοους/ 
κοες μαθητές/τριες ως διερμηνέας της Ε.Ν.Γ. όταν αυτό 
απαιτείται και γενικά λειτουργεί ως διερμηνέας Ε.Ν.Γ. του 
Κ.Ε.Σ.Υ. ή/και σε δραστηριότητες και εκδηλώσεις του οι¬ 
κείου ΠΕ.Κ.Ε.Σ. 

θ) Ενημερώνει συστηματικά τον ατομικό φάκελο του/ 
της μαθητή/τριας. 

ι) Συνεργάζεται μετά Κ.Ε.Σ.Υ. στα οποία δεν υπηρετούν 
ειδικοί στην Ε.Ν.Γ. για την κάλυψη των αναγκών κωφών 
και βαρήκοων μαθητών/τριων. 

ια) Συνεργάζεται με το Ινστιτούτο Εκπαιδευτικής Πολι¬ 
τικής (Ι.Ε.Π.), τα συλλογικά όργανα των κωφών και τους 
συλλόγους γονέων και κηδεμόνων για την ευαισθητοποί- 
ηση της κοινής γνώμης και την προώθηση των θεμάτων 
που αφορούν τους κωφούς και την εκπαίδευσή τους. 

ιβ) Ασκεί το έργο του/της εξατομικευμένα σε ιδιαίτερο 
χώρο του Κ.Ε.Σ.Υ. και με σύγχρονα μέσα. 

Άρθρο 23 

Καθήκοντα και αρμοδιότητες του/της ειδικού/ης 
στην κινητικότητα, τον προσανατολισμό και τις 
δεξιότητες καθημερινής διαβίωσης των τυφλών 

1. Ο/Η Ειδικός/ή στην κινητικότητα, τον προσανατο¬ 
λισμό και τις δεξιότητες καθημερινής διαβίωσης των 
τυφλών έχει αρμοδιότητα επί ζητημάτων αξιολόγησης, 
παρέμβασης και συμβουλευτικής σε θέματα αντιμετώπι¬ 
σης των ειδικών εκπαιδευτικών αναγκών των μαθητών/ 
τριών με προβλήματα όρασης. 

2. Ειδικότερα, ο/η Ειδικός/η στην κινητικότητα, τον 
προσανατολισμό και τις δεξιότητες καθημερινής δια¬ 
βίωσης τυφλών συμμετέχει στη διεπιστημονική ομάδα 
αξιολόγησης, σύμφωνα με τα προβλεπόμενα στην παρ. 
2 του άρθρου 5 του ν. 3699/2008, και ασκεί τις παρακάτω 
αρμοδιότητες: 

α) Αξιολογεί με ειδικά μέσα, δοκιμασίες και μεθόδους, 
τις εκπαιδευτικές ανάγκες κάθε τυφλού/ής και αμβλύ- 
ωπα μαθητή/τρια και τις ανάγκες του/της στο κινητικό 
τομέα. 

β) Συμμετέχει στη συνεδρίαση για την έκδοση της έκ¬ 
θεσης αξιολόγησης-γνωμάτευσης και έχει την ευθύνη 
για την εισήγηση των βασικών αξόνων του Ε.Π.Ε. κάθε 
τυφλού/ής και αμβλύωπα μαθητή/τρια που αξιολογείται 
στο Κ.Ε.Σ.Υ. 

γ) Εισηγείται την εφαρμογή κατάλληλων υποστηρικτι¬ 
κών μέτρων, μέσων και βοηθημάτων για κάθε μαθητή/ 
τρία στη σχολική μονάδα, στο σπίτι ή στο Κ.Ε.Σ.Υ. 

δ) Εισηγείται την κατάρτιση και έχει την ευθύνη εφαρ¬ 
μογής, μαζί με το υπόλοιπο προσωπικό του Κ.Ε.Σ.Υ., 
προγραμμάτων πρώιμης εκπαιδευτικής παρέμβασης 
και συμβουλευτικής γονέων στο Κ.Ε.Σ.Υ. για τυφλούς/ές 
και αμβλύωπες μαθητές/τριες και τις οικογένειές τους. 

ε) Ενημερώνει τις οικογένειες των τυφλών και αμ- 
βλυώπων μαθητών/τριών για τις ανάγκες των παιδιών 
τους. Καταρτίζει και υλοποιεί μαθήματα κινητικότητας 
και προσανατολισμού για τα παιδιά στο Κ.Ε.Σ.Υ.. Συνερ- 

γάζεται με τους γονείς και τους/τις εκπαιδευτικούς τους 
για την διευκόλυνση των μαθητών/τριών αυτών ώστε 
να αναπτύξουν δεξιότητες κινητικότητας και προσανα¬ 
τολισμού στο σπίτι και στο σχολείο. 

στ) Συνεργάζεται και ενημερώνει τους/τις εκπαιδευτι- 
κούςτου σχολείου που φοιτούν τυφλοί/ές και αμβλύωπες 
μαθητές/τριες, παρακολουθεί την πρόοδό τους και υπο¬ 
στηρίζει το έργο των εκπαιδευτικών σε περιοδική βάση. 

ζ) Συμμετέχει, σε συνεργασία με το υπόλοιπο προσω¬ 
πικό του Κ.Ε.Σ.Υ., υπό τον συντονισμό του ΠΕ.Κ.Ε.Σ., στη 
διοργάνωση και διεξαγωγή σεμιναρίων επιμόρφωσης 
εκπαιδευτικών και εισηγείται επί θεμάτων που αφορούν 
την ειδικότητά του/της, 

η) Παρίσταται στις συνεδριάσεις των επιτροπών εξέτα¬ 
σης μαθητών/τριών με προβλήματα όρασης, και γενικά 
λειτουργεί ως διευκολυντήςτων μαθητών/τριών αυτών, 
σύμφωνα με τις σχετικές προτάσεις των εκθέσεων αξιο¬ 
λόγησης - γνωμάτευσης κατά την παρ. 6 του άρθρου 5 
του ν. 3699/2008. 

θ) Ενημερώνει συστηματικά τον ατομικό φάκελο του/ 
της μαθητή/τριας. 

ι) Συνεργάζεται μετά Κ.Ε.Σ.Υ. στα οποία δεν υπηρετούν 
ειδικοί/ές στην κινητικότητα και στο προσανατολισμό 
των τυφλών-αμβλυώπων για την κάλυψη των αναγκών 
των μαθητών/τριών αυτών. 

ια) Συνεργάζεται με το Ι.Ε.Π., τα συλλογικά όργανα των 
τυφλών και τους συλλόγους γονέων και κηδεμόνων για 
την ευαισθητοποίηση της κοινής γνώμης και την προώ¬ 
θηση των θεμάτων που αφορούν τους/τις τυφλούς/ές 
και την εκπαίδευσή τους. 

ιβ) Ασκεί το έργο του/της εξατομικευμένα σε ιδιαίτερο 
χώρο του Κ.Ε.Σ.Υ.. και με σύγχρονα μέσα. 

Άρθρο 24 

Καθήκοντα και υποχρεώσεις του/της 
ειδικού/ης στον επαγγελματικό προσανατολισμό 
των τυφλών 

1. Ο/Η Ειδικός/ή στον επαγγελματικό προσανατολι¬ 
σμό των τυφλών έχει αρμοδιότητα επί ζητημάτων αξι¬ 
ολόγησης, παρέμβασης και συμβουλευτικής σε θέματα 
επαγγελματικού προσανατολισμού των μαθητών/τριών 
με προβλήματα όρασης. 

2. Ειδικότερα, ο/η Ειδικός/ή στον επαγγελματικό προ¬ 
σανατολισμό των τυφλών συμμετέχει στη διεπιστημονι¬ 
κή ομάδα αξιολόγησης, σύμφωνα με τα προβλεπόμενα 
στην παρ. 2 του άρθρου 5 του ν. 3699/2008, και ασκεί 
τις παρακάτω αρμοδιότητες: 

α) Εισηγείται την κατάρτιση και υλοποίηση ατομικών 
εκπαιδευτικών προγραμμάτων επαγγελματικού προσα¬ 
νατολισμού για τυφλούς/ές. 

β) Χρησιμοποιεί κατάλληλες μεθόδους και εργαλεία 
για την αξιολόγηση των τυφλών μαθητών/τριών, από τα 
οποία προκύπτουν στοιχεία για τις δεξιότητες και κλίσεις 
του/της, ώστε να καταρτιστεί το κατάλληλο εκπαιδευτικό 
πρόγραμμα επαγγελματικού προσανατολισμού για τους/ 
τις μαθητές/τριες αυτούς/ές. 

γ) Παρέχει συμβουλευτική επαγγελματικού προσα¬ 
νατολισμού σε τυφλούς/ές μαθητές/τριες και στις οικο- 
γένειές τους. 


δ) Στηρίζει δραστηριότητες επιμόρφωσης εκπαιδευ¬ 
τικών σε θέματα συμβουλευτικής επαγγελματικού προ¬ 
σανατολισμού τυφλών και συγκεντρώνει συμβουλευτικό 
και πληροφοριακό υλικό επαγγελματικού προσανατολι¬ 
σμού, το οποίο χρησιμοποιεί για τις ανάγκες της υπηρε¬ 
σίας του/της και των άλλων Κ.Ε.Σ.Υ. 

ε) Συνεργάζεται με τους/τις υπεύθυνους/ες εκπαιδευ¬ 
τικούς με εξειδίκευση στον επαγγελματικό προσανατο¬ 
λισμό του οικείου καθώς και άλλων Κ.Ε.Σ.Υ. σε θέματα 
που αφορούν δυσκολίες επαγγελματικού προσανατο¬ 
λισμού και προσαρμογής τυφλών μαθητών/τριών, νέων 
και εφήβων και αναλαμβάνει σχετικές πρωτοβουλίες για 
την άρση των δυσκολιών. 

στ) Ενημερώνει γονείς και μαθητές/τριες με προβλή¬ 
ματα όρασης και γενικότερα με αναπηρία ή/και ειδικές 
εκπαιδευτικές ανάγκες για την πρόσβαση στην αγορά 
εργασίας, τους διευκολύνει στην αναζήτηση των θέσε¬ 
ων εργασίας, ευαισθητοποιεί τους/τις εργοδότες/τριες 
και παρακολουθεί και στηρίζει τους/τις νέους/ες κατά τα 
πρώτα βήματα της επαγγελματικής τους αποκατάστασης. 

ζ) Συνεργάζεται με τις Σ.Μ.Ε.Α.Ε. Δευτεροβάθμιας Εκπαί¬ 
δευσης και παρέχει στο προσωπικό αυτών πληροφορίες 
για την καλλιέργεια των δεξιοτήτων των μαθητών/τριών 
με προβλήματα όρασης, οι οποίες θα τους/τις βοηθήσουν 
να επιλέξουν το επάγγελμα που τους/τις ταιριάζει,. 

η) Ερευνά το χώρο εργασίας για την επιλογή σύγχρο¬ 
νων επαγγελμάτων για τα τυφλά άτομα, ιδιαίτερα στο 
χώρο των νέων τεχνολογιών. 

θ) Συμμετέχει, σε συνεργασία με το υπόλοιπο προσω¬ 
πικό του Κ.Ε.Σ.Υ., υπό τον συντονισμό του ΠΕ.Κ.Ε.Σ., στη 
διοργάνωση και διεξαγωγή σεμιναρίων επιμόρφωσης 
εκπαιδευτικών και εισηγείται επί θεμάτων που αφορούν 
την ειδικότητά του/της. 

Άρθρο 25 

Καθήκοντα και υποχρεώσεις 

του Διοικητικού Προσωπικού του Κ.Ε.Σ.Υ. 

Το Διοικητικό Προσωπικό του Κ.Ε.Σ.Υ. ασκεί τις παρα¬ 
κάτω αρμοδιότητες: 

α) Έχει την ευθύνη της διοικητικής και γραμματειακής 
υποστήριξης του Κ.Ε.Σ.Υ. 

β) Μεριμνά, σε συνεργασία με τον/την Προϊστάμενο/η, 
για το πρόγραμμα συναντήσεων του προσωπικού του 
Κ.Ε.Σ.Υ. 

γ) Τηρεί τα πρακτικά των συνεδριάσεων του Συλλόγου 
Εκπαιδευτικού Προσωπικού του Κ.Ε.Σ.Υ. 

δ) Έχει την ευθύνη για την τήρηση της διεκπεραίωσης 
της αλληλογραφίας, την ηλεκτρονική ή/και έντυπη ορ¬ 
γάνωση και καταγραφή του αρχείου του Κ.Ε.Σ.Υ., όπως 
το Πρωτόκολλο αλληλογραφίας, το βιβλίο Υλικού ή βι¬ 
βλιοθήκης και άλλα. 

ε) Τηρεί το παρουσιολόγιο του προσωπικού του Κ.Ε.Σ.Υ. 
στ) Έχει την ευθύνη της γραμματειακής υποστήριξης 
για τη σύνταξη του προγραμματισμού δράσης και της 
αποτίμησης του έργου του Κ.Ε.Σ.Υ. 

ζ) Καταχωρεί τα στοιχεία των εκθέσεων προγραμματι¬ 
σμού και αποτίμησης στο ηλεκτρονικό σύστημα τηςπαρ. 2 
του άρθρου 7 του ν. 3848/2010, σε ειδικά διαμορφωμένα 
για τον σκοπό αυτό πεδία, σύμφωνα με την παρ. 5 του 

άρθρου 8 του ν. 4547/2018 (Α' 102), υπό την ευθύνη του/ 
της Προϊσταμένου/ηςτου Κ.Ε.Σ.Υ. 

Άρθρο 26 
Έναρξη ισχύος 

Η ισχύς της απόφασης αυτής αρχίζει από τη δημοσί¬ 
ευσή της στην Εφημερίδα της Κυβερνήσεως. 


Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 6 Δεκεμβρίου 2018 
Ο Υπουργός Η Υφυπουργός 

